Коронавирус дунёни тиз чўктиришда давом этаётган таҳликали бир вазиятда нефть можароси ортидан халқаро бозорда юзага келган ваҳимали вазият жаҳон афкор оммасини саросимага солиб қўймоқда. Қуйидаги мақолада ушбу муаммоларнинг кесишган нуқталари хусусида фикр юритамиз.\nФото: Anadolu Ajansi\n«Гегемон барқарорлик» назариётчилари ҳақми?\n19 асрдаги «Pax-Britanica» ва 20 асрдаги «Pax-Americana» замонида ягона глобал фигуранинг сиёсий, иқтисодий ва ҳарбий соҳалардаги яққол устунлиги туфайли халқаро тизим нисбатан барқарор эди, деб таъкидлайдиган «гегемон барқарорлик» назариётчилари сўнгги йилларда юз бераётган нотинчликлардан сўнг ўзларининг ҳақ эканларини ўйлашаётган бўлса ажаб эмас.\nАҚШнинг Обама давридаги сокинлиги ва Трамп даврида анча шовқинли тарзда давом этаётган «глобал барқарорликни кафолатловчи фигура» ролидан чиқиш стратегияси Бирлашган Миллатлар Ташкилоти тизимини ҳам, унинг глобал иқтисодий бошқарув архитектурасини ҳам жиддий равишда заифлаштириб, халқаро инқирозларга қарши курашиш қобилиятини маҳв этди.\nБундан ташқари, аввал Хитойга қарши бошланган ва кейинчалик бошқа давлатларни ҳам қамрайдиган даражада кенгайтирилган савдо урушлари эркин савдо ва соғлом рақобат тамойилларига асосланган, деб баҳоланувчи либерал халқаро тизимнинг асосларини йўқ қилди. Шу боис, бир қутбли ёки икки қутбли дунё сифатида кўришга одатланганимиз барқарорлаштирувчи кураш шакллари тарихнинг бир қисмига айланган кўп қутбли глобал тартибга, шунингдек, турли фигураларнинг ўз миллий манфаатлари йўлида қарама-қарши стратегияларни амалга ошириши учун замин яратди. Бу заминда бир томондан манфаатлар тўқнашуви ва сиёсий-ҳарбий можаролар кучайиб борар экан, бошқа томондан, энергия манбалари ёки иқтисодий ва технологик устунлик омиллари нуқтайи назаридан халқаро рақобат тобора ҳалокатли тус олиб бормоқда.\nТўппончадан ўқ узилди...\nБиз бошида турган 2020 йилда кети узилмаётган глобал муаммолар дунё иқтисодиётида 2008 йилдаги глобал молиявий инқироз давридан кейинги энг нотинч давр сифатида баҳоланмоқда. АҚШ ва Хитой савдо урушлари кескинлигини ўзаро музокаралар йўли билан ҳал қилишга уринаётган бир пайтда Шарқий Осиёга, кейин эса бутун дунёга тарқалган коронавирус эпидемияси кўплаб мамлакатларда кундалик ҳаёт ҳаракатчанлиги сезиларли равишда секинлашишига олиб келди, жиддий ташвишларни келтириб чиқарди.\nУшбу эпидемия Хитой ва Шарқий Осиё билан чегараланади, деб тахмин қилинган бўлса-да, АҚШ, Европа ва Яқин Шарқ мамлакатлари мисолида глобал хавфга айланиши жаҳон иқтисодиётининг ишлаб чиқариш ва талабида сезиларли қисқариш тенденцияларини юзага келтирди. Коронавирус хавфига қарши кўрилган чора-тадбирларнинг кучли бир халқаро координация тармоғи томонидан қўллаб-қувватланмагани глобал бошқарув механизмларидаги заифлашувни борган сари кучайтирмоқда. Устига устак, ушбу эпидемиянинг жаҳон иқтисодиётига узоқ муддатли таъсири тўғрисида аниқ баҳолар ҳали ишлаб чиқилмаган бир пайтда халқаро нефть бозорларида кутилмаган воқелик содир бўлди. Яъни Россия ва Саудия Арабистони ўртасида жаҳон нефти нархларини белгилаш ва бозорларни тақсимлаш можароси ортидан энергия урушини бошлаш учун ишорат топпончасидан ўқ узилди.\nСукунатдан кейинги бўрон\nАслида, коронавирус эпидемияси сабаб бўлган глобал иқтисодий пасайиш ва нефтга бўлган талаб сусайиши халқаро нефть нархлари пасайишининг олдини олишни мақсад қилган Вена музокараларининг мантиқий давоми сифатида кўрилаётди.\nЗеро, нефть экспорт қилувчи давлатлар ташкилоти (ОПЕК) таркибида де факто етакчи бўлган Саудия Арабистони билан ОПЕКдан ташқари ишлаб чиқарувчиларнинг вакили бўлган Россия ҳукумати ўртасида 2016 йилда ташкил этилган ОПЕК-Плюс (ОПЕК +) номли механизм бир мунча вақт ишлаб турди. Келишувга биноан, томонлар ҳар олти ойда бир марта эҳтимолий қисқартириш миқдорини муҳокама қилишар, халқаро бозорда нефть нархи қадрсизланишига йўл қўймаслик учун тадбир олар эдилар.\nАҚШнинг кўп қутбли дунё тартиби мантиғига мувофиқ, дунё энергия бозоридаги барқарорлаштирувчи ролидан воз кечгани ва ўзининг миллий манфаатларига эътибор қаратгани, шунингдек, энг буюк нефть ишлаб чиқарувчи мақомини олиши режаларни чалкаштириб юборди. ОПЕК-Плюс гуруҳидаги биринчи ихтилоф 2019 йил ўрталарида бюджет балансини 40 доллар/баррел нефть нархига мослаштирганини хабар қилган Россия ва жиддий бюджет тақчиллигини ёпиш учун нархларни кўтариши керак бўлган Саудия Арабистони ўртасида юзага келди. Тахминан бир ой давом этган музокаралардан сўнг Москва ишлаб чиқаришни қисқартиришга рози бўлган эса-да, яқин келажакда кўтарилувчи бўроннинг илк аломатлари ўша пайтдаёқ зуҳурланганди.\nБироқ коронавирус сабаб жаҳон иқтисодиётининг пасайиши ва нефтга бўлган талабнинг сусайиши фонида бир мунча вақт илгари эълон қилинган қўшимча ишлаб чиқаришни қисқартиришга бўлган талаб Вена шаҳридаги сўнгги музокаралар пайтида ҳал қилиниши кутилган эди. Бундай муҳим халқаро конъюнктура шароитида глобал энергетика секторининг етакчи иштирокчилари ўзаро келишмовчиликларни бас қилиб, умумий манфаатларга мос келадиган қарор қабул қиладилар, деган якдил фикр мавжуд эди.\nБироқ Россиянинг бозордаги ўз улушини сақлаб қолиш истаги ортидан ишлаб чиқаришни қисқартиришдан бош тортгани энергетика дипломатиясидаги ришталарни узиб юборди. Дунё бўйлаб нефть нархи маълум даражадан пастга тушмагани учун бу масалага катта эътибор қаратаётган Саудия Арабистони Россияга жуда кескин муносабат билдирди. Бюджет даромадларининг кам қисми (38 фоиз) нефть билан боғлиқ экани, тўпланган даромадлари билан кучли бойлик жамғармаси ташкил қилгани ва Марказий банк захираларининг ҳолати кўнглини хотиржам қилгани учун энергия шахматини осонликча ўйнаган Путин бу билан гўё бошқарувга қарши гарданкашлик қилди.\nПандора қутиси очиладими?\nАр-Риёд маъмурияти энди нефть қазиб олиш аввалдан режалаштирилган қисқартиришлар асосида амалга оширилмаслигини, аксинча, 9,7 миллион баррелни ташкил қилувчи кунлик ишлаб чиқариш 12,5 миллион баррелга етказилишини маълум қилди. Бундан ташқари, Саудиянинг миллий нефть компанияси Aramco осиёлик мижозларига бир баррел учун 4-6 доллар, европалик харидорларига эса 6-8 доллар/баррел миқдорида нархларда чегирма қилишини билдирди.\nБир томондан, талаб тобора пасайиб бораётган жаҳон бозорларига нефть етказиб беришни кўпайтириш, бошқа томондан, бозордаги катта улуш русларга тегишли бўлган Осиё ва Европада нархлар пасайиши энергия урушлари шароитида Пандора қутисини очиш демакдир. Жаҳон бозорида Brent маркали нефтнинг нархи 5 март куни 50 АҚШ доллар бўлгани ҳолда, бу каби қарорлар ортидан нефть нархи 9 март куни 30 доллардан ҳам қуйига тушиб, кўплаб мамлакатларнинг ишлаб чиқариш харажатларини ҳам қопламай қўйди. Россия ва Саудия Арабистони ўртасидаги ўзаро дуэль яна қанча давом этади, жаҳон нефть бозоридаги нархлар уруши қайси фигурага кўпроқ зарар келтиради – буларни келгуси кунларда кузатишда давом этамиз.\n«Қора душанба» шов-шуви\nБироқ нефть нархлари бошқа товарлар билан бир қаторда финансаллашгани ва фақат талаб-истак шароитларига кўра эмас, аксинча, глобал иқтисодиёт ва доминант ишлаб чиқарувчиларнинг иқтисодий аҳволига кўра шакллангани, бугунги кун коньюнктурасида энергия урушларининг халқаро капитал бозорига шок таъсир кўрсатиши муқаррар эди. Шу нуқтайи назардан, энергетика соҳасидаги нархлар уруши дунё бозоридаги коронавирус эпидемияси хавотирлари ва ноаниқликларни яна бир бор кучайтирди. 9 март куни «Қора душанба» деб номланган шиддатли шов-шувларга сабаб бўлди.\nОсиё бозорларидаги очилишлардан сўнг, Япония захиралари 6 фоиздан кўпроқ қадрсизлангани ҳолда, Италиядаги коронавирус таъсири туфайли Европа бозорларида кескин пасайиш кузатилди. АҚШда S&P 500 индекси 7 фоизга тушиб кетиши ортидан Amazon ва Microsoft сингари «unicorn» технология компаниялари бир кунда 5-6 миллиард доллар йўқотди.\nУзоқ йиллик фаолиятдан сўнг АҚШ фонд биржаларида операцияларни тўхтатишга мажбур бўлинар экан, 10 йиллик Америка ғазначилик облигация ставкалари биринчи марта 0,5 фоиздан пастроқ бўлди. Ушбу глобал нотинч вазиятда сармоядорлар хавфсиз бойлик сифатида олтин, япон иенаси ва хазина облигацияларига ёпишишни афзал кўрмоқдалар. Фавқулодда йиғилиш ўтказиб, сиёсат ставкаларини 50 асосга камайтирадиган АҚШ Марказий банки апрель ойидаги навбатдаги йиғилишида яна чегирма қилиб, бозорлардаги ваҳима кайфиятини босиш ва иқтисодий пасайишнинг олдини олишга уриниб кўриши тахмин қилинмоқда.\nБироқ пул-кредит сиёсати билан амалга ошириладиган тадбирларнинг глобал инқирозни енгишда қай даражада самарали бўлиши ҳали аниқ эмас.\n10:55 / 04.10.2020\nКамчаткада денгиз жониворларига қирғин келди. Маҳаллий расмийлар «ҳеч нарса кўришмаган»\n10:54 / 16.08.2020\nЯпон танкери Маврикий соҳиллари яқинида иккига бўлакланиб кетди\n23:19 / 04.08.2020\nБайрутдаги портлашдан сўнг доллар курси пасайиб, нефть нархи ошди


Гигиена и качество пищевых товаров 1 мавзу\nГигиена и качество пищевых товаров\nHajmi 33.7 Kb.\nElektrokimyoviy jarayonlar elektrokimyoviy reaksiyalar va uning , Адабиётлар тахлили, сайёр қабул жадвал, сайёр қабул жадвал, ttj-da-tadbir, 2, 2, 3-mavzu, 18-amaliy mashgulot, 18-amaliy mashgulot, 1 Tashkilotlar va uni o’rganishga doir turli qarashlar, 1 Tashkilotlar va uni o’rganishga doir turli qarashlar, A.-N-avoiy-dars-ishlanma-8-sinf, A.-N-avoiy-dars-ishlanma-8-sinf, A.-N-avoiy-dars-ishlanma-8-sinf\nМахсулот сифати ва гигиенаси\nБозор иқтисодиёти шароитида озиқ-овқат ва кимёвий товарларига қўйиладиган гигиеник талаблар ва уларга гигиеник хулосалар бериш, товарларни гигиеник сертификатлаштириш тартиби, озиқ-овқат маҳсулотлари хавфсизлигини таъминлаш, маҳсулот сифатини текширишда ишлаб чиқилган сифат менежменти тизимини корхонада жорий этиш ва уни сертификатлаштириш, ишлаб чиқарилаётган маҳсулотларни экспорт салоҳиятини ошириш ва корхона рақобатбардошлиги таъминлаш ва ишлаб чиқариш технологияларини ривожланишида муҳим ўрин тутади.\nУшбу дастур товарлар гигиенаси ва уларнинг сифатига қаратилган бўлиб, озиқ-овқат маҳсулотларига атроф муҳит таъсири,токсинлар ва уларнинг келиб чиқишини, санитар гигиеник меъёрлар ва қоидалар, озиқ–овқат ва кимёвий маҳсулотларидаги асосий компонентлар гигиенаси, хом-ашё ва тайёр маҳсулотларининг гигиенаси, халқ хўжалигида қўлланиладиган товарлар ва уларнинг гигиенаси, маҳсулотларнинг хавфсизлигини ва сифатини таъминлаш усулларини қамраб олган .\nФанни ўқитишдан мақсад - талабаларни товарлар ва уларни ишлаб чиқаришда қўйиладиган гигиеник талаблар, хамда товарларни сифат курсаткичлар билан якиндан таништириш ва ўргатиш ҳисобланади.\nФаннинг вазифаси - халк хўжалигида хамда саноатнинг турли тармокларида, хусусан озиқ-овқат товарларига гигиеник хулосалар бериш, маҳсулотларни гигиеник сертификатлаштириш усуллари билан маҳсулотларнинг хавфсизлигини таъминлашни назорат килиш.\nМахсулот сифати ва гигиенаси фани маҳсулотларни ишлаб чиқариш ва маҳсулотлар сифатини бошқариш ва ишлаб чиқарилаётган маҳсулотларни сифатини кафолатланиши ва рақобатбардошлиги таъминлаш, хом-ашё ва тайёр маҳсулотларининг гигиенаси, халқ хўжалигида қўлланиладиган товарлар ва уларнинг гигиенаси, сертификатлаштириш усули билан маҳсулотларнинг хавфсизлигини таъминлаш усуллари, товарларни сертификатлаштириш тартибини ишлаб чиқариш технологияларини ривожланиши билан сифатини бошқариш бўйича етарли рақобатбардош мутахассисларни тайёрлашда мухим ўринга эга.\nОзуқа махсулотлари тушунчаси. Озука махсулотларининг синфланиши.Озик-овкат махсулотлари органолептик ва физикавий- кимёвий курсаткичлари.\nОвқатланиш гигиенаси хақидаги фанни ривожланишининг замонавий холати. Дунёдаги муҳим озиқ-овқат муаммолари ва уларни хал этиш. Асосий ибора ва таърифлар. Овқатнинг асосий таркиби (оқсиллар, ёғлар, углеводлар, органик кислоталар, витаминлар, минерал моддалар ва бошқалар) нинг гигиеник характеристикаси. Замонавий инсон овқатланиш рационини тахлили.\nТоксикология фанининг тарихий жихатлари. Озиқ-овқат маҳсулотларида токсик моддаларнинг характеристикаси. Микотоксинлар.Ташқи мухит таъсирида овқатланиш маҳсулотларига тушиб қолган токсик моддалар. Ўсимлик ва хайвон хом ашё махсулотларидаги табиий токсинлар.\nОзукавий киймати ва хавфсизлиги. Озиқ-овқат маҳсулотларига гигиеник талаблар. Хайвонлардан олинадиган махсулотларнинг хавфсизлиги ва сифатини гигиеник бахолаш. Усимликлардан олинадиган махсулотларнинг хавфсизлиги ва сифатини гигиеник бахолаш.\nМикроорганизмлар хаёт фаолиятини аниқлайдиган озиқ-овқат маҳсулотларининг токсиклик характеристикаси. Озиқ-овқат токсикинфекциялари. Озиқ-овқат инфекциялари. Микроорганизмлар хаёт фаолиятини озиқ-овқат маҳсулотларга таъсири ва хавфсизлиги.\nМикотоксинлар асосий турларининг характеристикаси.Инсон организмига микотоксинларнинг таъсири ва микотоксикоз муаммолари. Овқатланиш маҳсулотларига микотоксинларнинг тушиш йўллари.. Озиқ-овқат маҳсулотлари таркибидаги микотоксинлар меъёри. Микотоксинларни аниқлаш усуллари. Асосий озуқа моддалар токсинлари. Ўсимлик токсинлари. Хайвон токсинлари. Озиқ-овқат махсулотлари тайёрланишида ва қайта ишланишида, уларни сақланишида пайдо бўладиган токсинлар.\nСаноат ифлосланиши характеристикаси. Атроф мухитнинг табиий манбааларининг ифлосланиши.Радионуклидлар. Меъёрий хужжатлар.\nОзиқ-овқат қўшимчаларининг характеристикаси.Уларнинг токсиклик даражаси бўйича характеристикаси. Озиқ-овқат махсулотларига қўшилаётган қўшимчаларининг рухсат этилган хавфсизлик чегараси. Озиқ-овқат қўшимча ва бўёқлари ишлатилишининг меъёри ва санитария қоидалари. Синтетик бўёқлар ишлатилишининг хавфсизлик муаммолари.


Bloomberg 2021 йилнинг энг нуфузли одамлари Топ-50 талигини эълон қилди – Газета.uz\n«Pfizer» фармацевтика компаниясининг бош директори Алберт Бурла, Амазон бош директори Жефф Безоснинг собиқ рафиқаси Маккензи Скотт, россиялик мухолифатчи Алексей Навальний, ТикТок бош директори Ванесса Паппас ва бошқалар 2021 йилдаги энг нуфузли одамларнинг Топ-50 талигидан ўрин эгаллади.\nLotinchada 6 декабр 2021, 10:08 Жаҳон\nBloomberg 2021 йилда дунёдаги энг нуфузли одамлар рўйхатини эълон қилди. Ҳар йили ўтказиладиган сўровда жорий йилда эришган ютуқлари «эътирофга лойиқ» бўлган бизнес, кўнгилочар, молия, сиёсат, фан ва технология соҳалари вакиллари тилга олинади.\n«Pfizer» фармацевтика компаниясининг бош директори Алберт Бурла ҳам бошқалар қаторида Бизнес бўлимига киритилди. Хабар қилинишича, корхонанинг BioNTech билан ҳамкорликда эришган ютуғи натижасида COVID-19 ваксинаси бўйича 36 млрд доллардан ортиқ битимлар тузилган, бу эса препаратни «бу йил энг кўп сотилган фармацевтика маҳсулоти»га айлантирган.\nМолия тоифасига, хусусан, дунёдаги энг бадавлат аёллардан бири, Амазон бош директори Жефф Безоснинг собиқ рафиқаси Маккензи Скотт киради. У ажрашганиданг сўнг 800 га яқин хайрия ташкилотига 8,6 млрд доллар хайрия қилиб энг саховатли хайриячи номини олди.\n«Сиёсат» рукнига россиялик мухолифатчи Алексей Навалний ҳам қўшилган. «Кремлнинг ашаддий танқидчиси заҳарланганиб, хорижда тузалиб кетганидан кейин 10 ойдан ортиқ вақт давомида ҳибсда сақланмоқда», — дейилади агентлик хабарида.\nИлм-фан ва технология бўлимида биринчи ўринни ТикТок ижтимоий тармоғининг бош директори Ванесса Паппас эгаллади. Унинг ютуқлари орасида ТикТок йилнинг биринчи ярмида икки асосий рақобатчиси — Инстаграм (17,7 млн) ва Снапчат (14,2 млн)ни бирлашиб ҳисоблаганда ҳам АҚШда энг кўп юклаб олингани (34,6 млн) бўлди.\nКўнгилочар тоифада энг нуфузлилардан бири машҳур қўшиқчи Бритни Спирс бўлиб, у ноябрь ойида беш ойлик суд муҳокамаларидан сўнг ўзини 14 йил давом этган отасининг васийлигидан озод деб эълон қилди.


OnePlus 7 5G-смартфонларининг бири бўлади - Terabayt.Uz\nOnePlus яқинда дунёнинг бир нечта бозорига OnePlus 6 смартфонини чиқарган эди. Таъкидлаш жоизки, гаджет танқидчилар ва аудитория томонидан яхши қарши олинди. Шу йилнинг бошида компания OnePlus 6T («оралиқ фагмани») смартфони қачонки, компания зарур янги технологияга эга бўлсагина ишлаб чиқарилишини маълум қилганди. Бироқ, энди компаниянинг барча саъй-ҳаракати фақат OnePlus 7 смартфонига қаратилмоқда, чамаси. У энг биринчи 5G-смартфонларнинг бирига айланади.\nЎҚИНГ: Экспертлар энг фойдали смартфонни аниқлашди\nҲозирда Хитойда бўлиб ўтаётган World World Congress Shanghai (MWCS) 2018 кўргазмасида OnePlus бош директори Пит Лау компания янаги йил 5G-смартфонини чиқараётганини маълум қилди. У OnePlus 7 смартфони бўлиши кутилмоқда. Флагманнинг бошқа имкониятлари ҳақида маълум қилинмаган. Ушбу хабар тўлқинида ҳозирги авлод гаджетлари тобора арзонлашиб бормоқда.\nБунга сабаб: OnePlus 7 энг биринчи 5G-смартфони бўлиши эҳтимолидир. Бу қурилма Qualcomm билан ҳамкорлик натижаси бўлади. Бундан ташқари, OnePlus смартфонлари OPPO ва Vivo қурилмаларининг илғор функцияларини кўп бор ўзлаштириб олиши билан ҳам машҳурдир.\nЎҚИНГ: OnePlus 6’дан ҳамма ҳайратда: уч ҳафтада миллионта смартфон сотилди\nКатта эҳтимол билан айтиш мумкинки, OnePlus 7 қирқмасиз, бармоқ излари сканери ҳамда силжийдиган камерага эга бўлган ромсиз экран билан таъминланади.\n#5G #OnePlus #смартфонлар


Роттердамда дунёдаги енг йирик сузувчи офис очилди\nГолландия қироли Виллем-Александр Бирлашган Миллатлар Ташкилотининг собиқ бош котиби Пан Ги Мун ва ХВЖ бошқарувчи директори Кристалина Георгиева билан биргаликда « Floating Office Rotterdam» деб номланувчи сузувчи идоранинг очилишида иштирок этишди. Уни ишлаб чиқган Powerhouse Company расмийларининг сўзларига кўра, бугунги кунда бу сув устида ҳаракатланадиган энг йирик бизнес офис ҳисобланади. Муаллифлар таъкидалишича лойиҳа атроф-муҳитни муҳофаза қилиш, табиатга ғамхўрлик қилиш ва янги шаҳар турмуш тарзини яратиш нуқтаи назаридан мамлакат ва Роттердам шаҳрининг ўзига хос белгисига айланиши керак.\nТехник нуқтаи назардан, сузувчи офис жуда оддий бўлиб, у йиғма ёғоч конструкциялардан ясалган 3 қаватли, 3606 квадрат метрли ва 15 та понтонга таянган ҳолда сув устида мустаҳкам туради. Офис двигателлар ва катта механизмларга ҳам эга эмас, майдони 800 квадрат метр бўлган қуёш панеллари мавжуд. Офис совутиш учун денгиз сувидан фойдаланади, том қисми яшил тусга эга ва энг муҳими, бутун конструция хизмат муддати тугаши билан бутунлай қайта ишланади.\nСузувчи офис Rijnhaven портида жойлаштирилади. Бортда ҳозирда Пан Ги Мун ишлаётган глобал мослашув марказининг бош қароргоҳи, Powerhouse офисининг ўзи, ABN Amro банк филиали, RED Company ваколатхонаси ва ресторан жойлашган.\nFloating Office Rotterdam сузувчи офиси, шунингдек, инсоният бугунги иқлим муаммоларини қандай ҳал қила олишини кўрсатади ва дунёнинг исталган жойига кўчирилиши мумкин, у глобал исиш туфайли океан сатҳининг кўтарилиши сузувчи офис учун муоаммо бўлмайди. Объектда углерод чиқиндилари нолга тенг бўлиб, у ўзини-ўзи энергия билан тўлиқ таъминлай олади.\nМуаллифлар тахмин қўра, бу муҳандислар ва меъморлар учун намуна ва илҳом келадиган жой бўлиши керак.


7-тур, 26 сентябрь, соат 16:45\nЭрик Дайер (45)\nТоби Альдервейрельд (50)\nҲарри Кейн (61)\nЭрик Ламела (79)\nКевин де Брюйне (25)\n90+5' Ўйин якунланди. АПЛ пешқадами кетма-кет иккинчи ўйинда мағлубиятга учради. Пеллегрини шогирдлари бугун ўйинда устунликка эришди, кўплаб хавфли вазиятларни яратишди, аммо голни фақат "Тоттенхэм" урди. Албатта, ҳакамлар мезбонларнинг иккита голида яққол офсайдни қайд этишмади.\n90+4' Ҳарри Кейн сариқ карточка олди\n88' Де Брюйне жарима майдончаси бурчагида белгиланган жарима зарбасини тепди. Уго Льорис тўпни қайтарди\n85' "Сити"да ўзгариш: Агуэро ўрнига Патрик Робертс\n81' Чап қанотдан белгиланган жарима зарбасини Коларов дарвоза яқинига етказди. Тўп барча футболчилардан ўтиб, Навасга келиб тушди. Хесуснинг зарбаси дарвоза устидан ўтиб кетди\n79' ГООЛ! Эрик Ламела, 4:1! Нжие ўнг қанотдан узатма берди ва Ламела бирга бир вазиятга чиқди. У дарвозабонни алдаб ўтиб, кейин дарвозани ишғол қилди!\n73' Сон Хёнг Мин дарвозани ишғол қилди, бироқ офсайдда қолган экан\n73' Оҳо! Кейн чап қанотдан жарима майдончасига кириб келди ва дарвозабон майдончаси олдида ёлғиз очилаётган Ламелага узатма берди. Эрик узатмага бироз ета олмади\n70' Вуууҳ! Бурчак тўпидан мезбонлар тўпни қайтаришди. "Шаҳарликлар" такрорий ҳужум ташкил қилишди. Навас ўнг қанотдан берган узатмани жарима майдончаси чизиғи устида турган Раҳимга келиб тушди. У бир ҳимоячини алдаб, зарба берди. Тўп устундан бир метр масофа наридан ўтиб кетди\n69' Навас кутилмаганда ўнг қанотдан ўткир бурчак остида кучли зарба йўллади. Льорис тўпни юқорига кўтариб юборди. Бурчак тўпи\n67' "Тоттенхэм"да ўзгариш: Кристиан Эриксен ўрнига Носир Шодли тушди\n65' Эриксен сариқ карточка олди.\n61' ГОООООЛ! Ҳарри Кейн, 3:1! Эриксен дарвозагача 25 метрдан белгиланган жарима зарбасини йўллади. Тўп тўсин ва устун кесишган жойга тегиб қайтди. Қайтган тўпни Кейн бўш дарвозага жойлаб қўйди. Дарвоқе, жарима зарбаси берилаётганида Ҳарри офсайдда турган экан...\n59' Эрик Дайер сариқ карточка олди\n59' Раҳим Стерлинг жарима майдончаси бурчагидан зарба йўллади. Льорис тўпни эгаллаб олди\n56' Эрик Ламела сариқ карточка олди.\n55' "Манчестер Сити"да футболчи алмашмоқда: Яя Туре ўрнига Хесус Навас туширилди\n50' ГОООООЛ! Тоби Альдервейрельд, 2:1! Ўнг қанотда белгиланган жаримадан етказилган узатмани ҳимоячи бош билан дарвозага жойлайди. Кабальеро тўпга чиқишда хатога йўл қўйди!\n45+1' Биринчи бўлим якунланди. Ҳозирча "Тоттенхэм" - "Манчестер Сити" - 1:1! Танаффус\n45' ГООООЛ! Эрик Дайер, 1:1! Гол билан якунланган комбинацияда қанот ҳаками бир метрли офсайдни кўрмай қолди. Натижада Уокер жарима майдончасига кирди ва дарвоза яқинига узатма берди. Сон Хёнг Мин бирга бир вазиятда йўллаган зарбани Кабальеро кўкраги билан қайтарди. Де Брюйне тўпни жарима майдончаси ташқарисига қайтарди. Эрик Дейер тўхтатмасдан зарба берди ва тўп устунга тегиб, тўрга бориб тушди\n44' "Сити" яхши вазият! Стерлинг жарима майдончаси ташқарисида тўпни қабул қилди ва чап томондан ичкарига кирган Коларовга узатма берди. Александрнинг зарбаси дарвоза тўсинига тегиб қайтди\n43' Коларов ўйинга киритган бурчак тўпини Отаменди бош билан дарвоза томон буришга ҳаракат қилди. Тўп юқоридан ўтиб кетди.\n41' Лондонликларда ажойиб имконият! Эрик Ламела жарима майдончаси ташқарисида зарба йўллашга улгурмади ва тўпни Кейнга берди. Ҳарри чап оёқда зарба берди. Камальеро бир амаллаб тўпни майдон ташқарисига буриб юборди. Бурчакдан етказилган узатмани меҳмонлан бартараф этишди\n38' Агуэро офсайдда қолди\n35' Эрик Ламелада яхши имконият юзага келди. Чап қанотдан ерлатиб етказилган тўп Ламелага келди. У тўхтатмасдан йўллаган зарба осмону фалакка равон бўлди\n34' Кейн жарима майдончасига чап қанотдан кирди ва дарвоз яқинига узатма берди. Ҳимоячи узатма қайтарди\n32' Вуууууҳ! Отаменди ўзига келган тўпни тепиб юбора олмади ва Кейн жарима майдончасига яқинлашиб келиб зарба берди. Тўп устун ёнидан ўтиб кетди!\n27' Вууууҳ! Ўнг қанотдан етказилган узатма Стерлингга келиб тушди. Раҳим зарба бериш учун тўпни ўнг оёғига тўғирлоб олди ва зарба берди. Льорис қийинчилик билан зарбани қайтарди\n25' ГОООЛ! Кевин де Брюйне, 0:1! Мезбонлар бурчак тўпини ўйинга киритиган пайтда "Сити" тўпни эгаллаб олди ва қарши ҳужумга ўтди. Туре де Брюйнени бирга бир вазиятга чиқариб юборди. Кевин аниқ зарба билан ҳисобни очди. Такрорий лавҳада бельгиялик футболчида кичик офсайдда бордек кўринди.\n20' Де Брюйне ўнг қанотдан жарима майдончасига кирган Саньяга узатма берди. Бакари 11 метрли нуқта атрофидаги Агуэрони тўп билан таъминлади. Бироқ ҳужумчининг зарбаси қовушмади\n18' Меҳмонлар дарвозабони майдон марказига тепиб берган тўпни Фарнандо эгаллади ва уни тезда Агуэро томон етказди. Серхио жарима майдончаси остонасида зарба йўллашга муваффақ бўлди. Льорис сэйв орқали тўпни майдон ташқарисига буриб юборди\n17' Томонлар ҳозирча нисбатан ёпиқ ўйин намойиш қилишмоқда. Голга тортадиган вазиятлар юзага келмаяпти\n15' Де Брюйненинг ўнг қанотдан етказган узатмасини қабул қилган Туре дарвозагача 19 метрлардан зарба йўллашга қарор қилди. Тўп устун ёнидан ўтиб кетди\n11' Мезбонларда яхши имконият юзага келди. Чап қанотдан етказилган узатмани Ламела жарима майдончаси ичида қабул қилди ва бир ҳимоячини алдаб ўтмоқчи бўлганида, тўп "Сити" футболчисининг оёғидан майдонни тарк этди\n9' Кевин де Боюйне олис масофадан зарба йўллашга қарор қилди. Тўп устун яқинидан ўтиб кетди\n8' Стерлинг чап қанотдан дарвозага олдига узатма берди. Льорис тўпга эга чиқди\n6' Уго Льорис тўпни ҳимоячиларга етказиш чоғҳида хатога йўл қўйди ва тўп Стерлингга борди. Бироқ Раҳим тўпни қўли билан тўхтатгани учун ўйин тўхтатилди\n4' "Тоттенхэм"нинг икки футболчиси дарвозабон қаршисида ёлғиз қолишди. Офсайд\n2' "Сити" бурчак тўпини қўлга киритди ва уни де Брюйне ўйинга киритиб берди. Мезбонлар тўпни қайтаришди\n' Ассалому алайкум, қадрли футбол мухлислари! Дам олиш кунларида Евроа чемпионатларининг марказий ўйинларидан матнли онлайн трансляциямизни бошлаймиз. Дастлаб диққат марказимизда Англия Премьер-лигасининг 7-тури доирасида "Тоттенхэм" - "Манчестер Сити" баҳси бўлади


Бош прокуратура ҳузуридаги Департамент ходимлари томонидан тезкор тадбир ўтказилди. Бу ҳақда Kun.uz’га Ўзбекистон Республикаси Бош прокуратураси жамоатчилик билан алоқалар ва ҳуқуқий ахборот бўлими бошлиғи Ҳаёт Шамсутдинов хабар берди.\nТезкор тадбир давомида Тошкент шаҳар, Учтепа туман халқ таълими бўлимининг хўжалик ишлари бўйича мудир ўринбосари Ж.Н. фуқаро Н.Т.га “Шеробод Агросаноат касб-ҳунар коллежи”ни 2007-2010 йилларда ўқиб тамомлаганлиги ҳақидаги қалбаки дипломни 2200 АҚШ долларига сотган вақтида ашёвий далиллар билан ушланган.\nМазкур ҳолат юзасидан Ж.Н.га нисбатан Жиноят кодексининг 228-моддаси (Ҳужжатлар, штамплар, муҳрлар, бланкалар тайёрлаш, уларни қалбакилаштириш, сотиш ёки улардан фойдаланиш) билан жиноят иши қўзғатилиб, тергов ҳаракатлари ўтказилмоқда.


“Реал” Мбаппедан бошқа ҳужумчи олмайди\n10 июнь, 11:03\n“Реал” Килиан Мбаппедан қуруқ қолганидан кейин ёзда бирорта ҳужумчи трансфер қилмайдиган бўлди, деб хабар бермоқда El Partidazo нашри.\nМадридликлар келаси мавсум олдидан ўз тарбияланувчиси Борха Майорални клубга қайтаради. Айни пайтда Борханинг “Рома” билан ижара шартномаси якунланиб бормоқда. Римликлар бош мураббийи Жозе Моуриньога бу ҳужумчининг ўйини маъқул келмагани боис, клуб уни январда “Хетафе”га ижарага жўнатганди.\nШунингдек, “Реал” бош мураббийи Карло Анчелотти Эден Азарга ишонч билдиришга қарор қилган. Бельгиялик ҳужумкор футболчи ўтган мавсумда жароҳатлар туфайли ўзини кўрсата олмади. Клуб раҳбарияти унга яна бир бор имкон бермоқчи.


ИИВ актриса Гавҳар Шарипова ўлимининг тафсилотларини эълон қилди - UzNews.uz\nВазирлик хабарига кўра, актриса ҳаракатланиб кетаётган юк машинасининг салонидан тушиб кетган.\nИИВ ҳузуридаги Тергов департаментининг маълумотларига кўра, 18 ноябрь куни соат 02:20да 29 ёшли Ф.Ш. “ISUZU” русумли автомашинаси билан “Самарқанд-Ғузор” йўналишидаги А-378 йўлнинг Қашқадарё вилояти Ғузор тумани ҳудудидан ўтган 140 км.га келган вақтида, йўловчи - 39 ёшли Шарипова Гавҳар билан жанжаллашиб қолган.\nГ.Шарипова автомашина эшигини очиб тушиб қолмоқчи бўлганлигига қарамай, Ф.Ш. тезликни пасайтирмасдан ҳаракатланишда давом этганлиги оқибатида актриса транспорт воситасидан тушиб кетиб турли даражада тан жароҳатлари олиб, ҳодиса жойида вафот етган.\nСуд тиббий экспертизасининг дастлабки маълумотига кўра, Г.Шарипованинг ўлимига сабабчи бўлган йўл-транспорт ҳодисасига хос оғир тан жароҳати олганлиги аниқланган.\nМазкур ҳолат юзасидан Ғузор тумани ИИБ ҳузуридаги Тергов бўлими томонидан ЎзР ЖКнинг 266-моддаси 2-қисми (одам ўлимига олиб келган, транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган. Ҳозирда жиноят иши бўйича дастлабки тергов ҳаракатлари олиб борилмоқда.


26 январ 2022, Тошкент вақти: 04:58\n“15 томдан иборат жиноят ишида қаерида "айнан шулар ўт қўйган" ёки "Ғаниевни айнан шулар урган ёки қаршилик кўрсатган" деган жойи йўқлиги адвокатлар томонидан айтилди. Жиноят ишининг биронта жойида Ғаниев сўроқ қилинмаган, ёзма равишда биронта ҳужжат йўқ. Инсон тақдири ҳақида гап кетаётганда ҳуқуқий жамиятда гап кимдир ҳақида эмас, Қонун устуворлиги ҳақида бориши керак. Ҳеч бўлмаганда биронта ҳужжатда Ғаниев билан бўлган сўроқ қайд қилиниши керак эди”.\nЭлибоев фикрича, айблов хулосаси ҳаддан ортиқ бўрттирилгани суд мажлисида аён бўлган:\n“Айблов хулосасида "188 нафар фуқарога тан жароҳати етказилган" дейилган. Қизиқ савол: 22 киши 188 та одамга тан жароҳати етказишига ишонишга ҳаракат қилишимиз керак. Ҳеч қандай қуролсиз 22 киши 188 та одамни ярадор қилган. Эртага тарих бизни қандай қабул қилади? Ахир бу ерда жабрланганлар ҳам, судланувчилар ҳам "тошни қирғиз томон отган" деб турибдику”.


2019 йилги фотосурат: Мусулмонларга қарши «геноцид» содир этилаётган Шинжонда тиканли симлар ортида жойлашган тураржой мажмуасидаги Хитой байроғи. [Greg Baker/AFP]\nВАШИНГТОН – Cешанба (27 октябрь) куни АҚШ сенаторлари Хитой режимининг уйғурлар ва бошқа туркийзабон мусулмонларга қарши геноцид сиёсатини қўллаётгани ҳақидаги резолюцияни қабул қилдилар. Бу чора лагерларда сақланаётган тахминан бир миллиондан ортиқ одам юзасидан режимга нисбатан босимни кучайтириши мумкин.\nРезолюция турли сиёсий доираларга мансуб сенаторлар томонидан тақдим этилган.\n«Хитойнинг Шинжон-Уйғур мухтор вилоятидаги уйғурлар, этник қозоқлар, қирғизлар ва бошқа мусулмон озчиликлар вакилларига қарши кампанияси геноцид ҳисобланади», дейилади ҳужжат матнида.\n«Ушбу резолюция жиноятларни асл ҳолича тан олади ва мудҳиш хатти-ҳаракатлари учун Хитойни жавобгарликка тортиш йўлидаги илк қадам ҳисобланади», деди резолюция ташаббускорларидан бири, республикачи сенатор Жон Корнин.\nРезолюция АҚШ «сукут сақлай олмаслигини» кўрсатади, деди демократ сенатор Жеф Меркли.\n«Хитойнинг уйғурлар ва бошқа мусулмон озчилик гуруҳларига нисбатан тазйиқлари – кузатувнинг кучайиши, қамоққа олиш, қийноқлар ва «қайта тарбиялаш масканлари» – айни геноциддир», деди Мерклей.\n1 миллиондан ортиқ одам ҳибсда\nПекин жамиятни мажбуран интеграция қилиш ва унинг исломий меросини йўқ қилишга уринар экан, Шинжон минтақасидаги лагерларда бир миллиондан зиёд мусулмон азият чекмоқда.\nПекин бу рақамларни инкор этиб, лагерларни радикализм таъсирининг олдини олиш бўйича кўникмаларни ўргатувчи касб-ҳунар марказлари деб таърифлайди.\nХитойнинг хатти-ҳаракатлари «1930-йилларда Германияда содир бўлган воқеаларни эслатади», деди АҚШ давлат котиби Майк Помпео 17 октябрь куни Ҳиндистонга ташрифи чоғида The Print янгиликлар сайтига берган интервьюсида.\n«Бу АҚШ ҳукуматининг, айниқса, Хитой коммунистик партияси бунга бепарво бўлиб турганида уйғур халқининг аҳволи борасида ғамхўрлик қилишини кўрсатувчи жуда кучли, икки партиявий мужда бўлиши мумкин эди», дейди Вашингтондаги Heritage Foundation консерватив ташкилотининг катта сиёсий таҳлилчиси Оливия Энос.\nГеноцид таърифига мос келади\nБМТнинг Холокостдан кейин ишлаб чиқилган геноцид тўғрисидаги конвенцияси аъзо давлатлар зиммасига «жирканч офат»нинг олдини олиш ва жазолаш мажбуриятини юклайди.\nУнда «миллий, этник, ирқий ёки диний гуруҳни тўлиқ ёки қисман йўқ қилиш мақсадида» ўлдириш ҳамда туғилишнинг олдини олиш каби ҳаракатлар геноцид ўлароқ малакаланади.\nНемис тадқиқотчиси Адриан Зенцнинг фактларга асосланган тадқиқотига кўра, Пекин туғилиш квотасидан ошиб кетмаслик учун кўплаб уйғур аёлларини мажбуран стерилизация қилган ва аборт қилдириш учун босим ўтказди.\nСентябрь ойидаги тергов ҳисоботида сўнгги йиллар давомида Хитой ҳукумати Шинжонда 16 мингга яқин масжидни йўқ қилгани ва бу билан Коммунистик партия бошқарувидаги мамлакатдан Ислом маданиятини таг-туги билан йўқотишни мақсад қилгани айтилади.\nҲеч ким: Мутлақо ҳеч ким: Хитой: мусулмонларни Исломга амал қилишгани учун ўлдирмоқда. Йўқ, жиддий айтяпман. Хитойликлар бунга зўр бериб уринмоқда. Жуда кўп куч сарф қилиняпти бу ишга.\nXКП – инсониятнинг биринчи рақамли душмани.\nРоссия Хитойнинг терроризмга қарши кураш тажрибасини ўзлаштирмоқда


Прокурор ва ИИБ бошлиғининг ҳар бир фош этилмаган жиноят бўйича ҳодиса жойига чиқиш тартиби жорий этилди - Халқ сўзи\nПрокурор ва ИИБ бошлиғининг ҳар бир фош этилмаган жиноят бўйича ҳодиса жойига чиқиш тартиби жорий этилди\n15:49 25 Июнь 2019 Жамият\nБош прокуратура томонидан Ички ишлар вазирлиги билан ҳамкорликда жиноятларни фош этиш юзасидан тезкор-қидирув ва тергов тадбирларини ташкил этиш бўйича комплекс чоралар кўрилди. Хусусан:\n– тизимли равишда тезкор-қидирув фаолиятининг ҳолати, ҳудудлар кесимида жиноятларни фош етиш масалалари муҳокама қилиниб, прокуратура ва ички ишлар органлари раҳбарларининг бу борадаги фаолиятига танқидий баҳо берилган ҳисоботлари тингланмоқда;\n– Бош прокурор ва ички ишлар вазирининг биринчи ўринбосарлари раҳбарлигида жойларда амалий ёрдам кўрсатиш учун Бош прокуратура ва ИИВ ходимлари таркибидан доимий фаолият юритадиган штаб ва ишчи гуруҳлар, шунингдек жиноятларни тезкор фош этиш бўйича ҳудудий ишчи гуруҳлар тузилди;\n– прокурор ва ИИБ бошлиғининг ҳар бир фош этилмаган жиноят бўйича ҳодиса жойига чиқиш тартиби жорий этилди;\n– вилоят прокуратураси аппаратларида жиноят содир этган шахс аниқланмаганлиги муносабати билан тўхтатиш режалаштирилган жиноят ишларини ўрганиш, шунингдек, масъул ходимларнинг тергов ҳаракатлари натижалари ва мазкур жиноят ишлари бўйича тезкор-қидирув тадбирлари тўғрисидаги ҳисоботларини муҳокама қилиш тартиби жорий этилди;\n– тергов-қидирув тадбирларини фаоллаштириш бўйича 13.648 та ёзма кўрсатма ва 21.616 та алоҳида топшириқлар юборилди;\n– қидирувда бўлган шахсларнинг қариндошларига ихтиёрий равишда келиш ҳолларида эҳтиёт чорасини ўзгартириш имконияти тўғрисида тушунтириш тадбирлари ўтказилиб, бунинг натижасида қидирувда бўлган 311 та шахс билан алоқа ўрнатилди.\nКўрилган чоралар натижасида:\n– жорий йилнинг 5 ойида ўтган йилнинг шу даврига нисбатан жиноятларнинг умумий сони 12.171 тага ёки 30,4% (17.484) га камайди;\n– ўтган йиллардаги жиноятларни ҳисобга олган ҳолда, жорий йилнинг 5 ойида 12.179 та фош этилмаган жиноятлар бўйича қонуний қарор қабул қилинди;\n– 2018 йилда рўйхатга олинган 3.737 та фош этилмаган жиноятлардан 1.759 таси фош этилди;\n– ўтган йилларда жиноят содир этганлик учун қидирилаётган 834 нафар шахс қўлга олинган, 802 та жиноий иш судларга юборилган;\n– 2019 йилда рўйхатга олинган 12.171 та жиноятдан 11.906 таси ёки 97,8% фош этилиб, жорий йилда фош қилинмаган жиноятлар сони (265) 2018 йилга (1.026) нисбатан 74,1% га камайди;\n– жиноят содир этган 130 нафар шахснинг хорижий давлатлардан экстрадицияси таъминланди;\n– жорий йилда содир этилган қотиллик, босқинчилик, номусга тегиш жиноятларини “иссиқ излар” бўйича ўз вақтида фош этилиши таъминланмоқда;\nЖумладан, Қамаши ва Чироқчи туманларида хусусий уйларга ниқобларда кириб, босқинчиликни амалга оширишга дахлдор бўлган 5 нафар шахс қўлга олинди.\nЁки, Бекобод шаҳрида ахлат йиғиш пункти ҳудудида 22.05.2019 йили ўлдирилган фуқаро Р.М.нинг шахси ўрнатилиб, қотиллик фош этилди;\n– наркотик моддаларнинг ноқонуний айланиши билан боғлиқ 1.069 та жиноят аниқланди, 258,5 кг. гиёҳвандлик моддалари мусодара қилинди;\n– 135 нафар бедарак йўқолган шахсларнинг турар жойи аниқланди, шунингдек 31 нафар номаълум мурданинг шахси ўрнатилди;\n– хорижий валюта маблағларининг ноқонуний айланишига оид 312 та факт аниқланди, бу 2018 йилга (187) нисбатан 66,8% га кўпни ташкил қилади.\nЙил бошидан буён 2,0 млн. AҚШ долларидан ортиқ, 3,2 млрд. сўм ва 435 млн. сўмга тенг бошқа чет ел валютаси ноқонуний муомаладан чиқарилди.\nБу борадаги ишлар давом этмоқда.


17:57 / 21.05.2013 | f-mobile | 2471\nМен бир марузани ешитганимдан кейин бу масала юзасидан кўп бош қотирадиган бўлиб қолдим ва сиздан жавоб олишни истадим. Ҳаётимдаги кўп масалаларда сизнинг жавобларингиз ас қотган.\nСавол: Мен қайси касб билан шуғулланишимдан қатий назар Аллоҳ белгилаб қўйган ризқни топаманми? Масалан: Аллоҳ ризқ қилиб ойига 500000 сўм белгилаб қўйган бўлса, мен қайси касбни қилишимдан қатий назар шу пул келаверадими? Ёки мен қайси касбни қилишимга қараб ризқ кенгайиб, тораядими?\nАҳли Сунна ва жамоа мазҳаби уламолари татсрифида «Аллоҳ таоло одамлар ва ҳайвонлардан иборат Ўз махлуқотларига берган ва улар манфаат олган дунёвий ва ухравий ҳар бир нарса ризқдир».\nАллоҳ таоло оқил ва оқилмас, катта ёки кичик ҳар бир инсонга, ҳар бир ҳайвонга берган улар манфаатланадиган емишлик, ичимлик, кийим ёки маскан уларнинг ризқидир.\nШунингдек, Аллоҳ таолонинг уларни яхшиликка муваффақ қилиши, тоатларга йўллаб қўйиши ҳам ризқдир.\n«Ер юзида ўрмалаган нарса борки, уларнинг ризқи Аллоҳнинг зиммасидадир. У уларнинг турар жойларини ҳам, борар жойларини ҳам билур. Ҳаммаси очиқ-ойдин китобдадир», деган (6 - оят).\nЕр юзида ўрмалаган нарса – одамзот, ҳайвонот, ҳашарот, қурт-қумурсқа ва бошқа жонзотлардир. Шуларнинг ҳаммасига Аллоҳ таоло ризқ беради. Ҳаммасининг юргани, тургани, туьилгани ва бошқа ҳолатларини билади. Буларнинг ҳаммаси очиқ-ойдин ва равшан китобда ёзиьлиқ ҳамдир.\nРизқ икки қисмга тақсимланади.\nҲалол ризқ ва ҳаром ризқ.\nБунга далил Аллоҳ таолонинг «Бақара» сурасидаги қуйидаги оятдир:\n«Эй, иймон келтирганлар! Сизларга ризқ қилиб берганимиз пок нарсалардан енглар ва Аллоҳга шукр қилинглар, агар Унга ибодат қиладиган бўлсаларингиз», деган (172 - оят).\nАллоҳнинг Ўзи мўмин бандаларига ризқ қилиб берган нарсалардан покини еб лаззатланган бандалар ризқ берган зотга - Аллоҳга шукр келтиришлари зарурлигини англатмоқда.\nМўмин инсон Аллоҳнинг амрига биноан доимо пок нарсани ейди. Бу илоҳий амр унинг фойдаси учундир. Пок озуқа ила озуқаланган инсон соь-саломат бўлади.\nАллоҳ таоло «Анкабут» сурасида:\n«Ўз ризқини кўтара олмайдиган қанчадан-қанча жонзотлар бор. Уларга ҳам, сизларга ҳам Аллоҳ ризқ берадир. Ва У ўта эшитгувчи ва ўта билгувчи зотдир», деган (60 - оят).\nДарҳақиқат, ўйлаб кўрадиган бўлсак, кўпгина жонзотлар ризққа муҳтож бўлганида, уни тановвул қилишдан бошқа нарсани билмайди. Ризқ топиш учун ҳаракат ҳам қилмайди. Ризқни ўзи билан кўтариб ҳам юрмайди. Ўзига ризқ жамьармайди ҳам. Фақат ризқ керак бўлганида, уни тановвул қилади, холос. Аммо ризқ тополмасдан, бирортаси очиқиб ўлиб ҳам қолмайди. Ризқини териб еб юраверади.\nФақат инсонгина ризқ тўплашни одат қилган. Илоҳий татслимотлардан узоқ бўлган батсзи бир одамлар ҳаётни ризқ-рўз учун курашишдан иборат, деб ўйлайдилар. Улар ўзларича, ризқни ўзимиз топмоқдамиз, деб гумон қиладилар.\nЯтсни, ўз ризқини ўзи кўтара олмайдиган ўша жонзотларга ҳам, инсонларга ҳам ризқни Аллоҳ таоло беради.\nАллоҳ таоло «Талоқ» сурасида:\n«Ким Аллоҳга тақво қилса, У зот унинг йўлини очиб қўядир. Ва унга ўзи ўйламаган тарафдан ризқ берур», деган (2-3-оят).\nЯтсни, ким Аллоҳ буюрганини қилиб, қайтарганидан қайтса, бу дунё ва у дунёнинг қийинчиликларидан чиқадиган йўлни Аллоҳнинг Ўзи кўрсатиб қўяди. Тақводор шахснинг мушкулини доимо Аллоҳнинг Ўзи енгил қилиб туради. Шу билан бирга, унга ўзи ўйлаб хаёлига келмаган томондан ризқу рўз етказиб беради. Одатда, кишилар ризқу рўзим сероб бўлсин, деган мақсадда тақводан воз кечишади. Бу эса аксинча натижага олиб келади.\nУшбу ояти кариманинг матсносидан келиб чиқадиган қоидага биноан, тақводорлик қийинчиликларнинг осонлашиши ва ризқнинг ўйламаган тарафдан келишига сабаб бўлади.\nОдам ишлаб топиб, ўзи манфаат олмаган нарсалар унинг ризқи бўлмайди. Мисол учун одам ўлганидан кейин меросхўрларига қолган нарсалар унинг ризқи эмас, ўша нарсалардан манфаат оладиган меросхўрларнинг ризқидир.\nАллоҳ таоло томонидан бандага бериладиган ҳар бир нарса ризқ эканини Пайьамбар соллаллоҳу алайҳи ва салламнинг ҳадиси шарифларидан ҳам тушуниб оламиз.\n«Пайьамбар соллаллоҳу алайҳи васаллам:\n«Уч нарсага қасам ичаман;\n«Банданинг моли садақа ила нуқсонга учрамас.\nБанда бир зулмга учраса-ю унга сабр қилса, албатта, Аллоҳ унинг иззатини зиёда қилур.\nБанда тиланчилик эшигини очса, албатта, Аллоҳ унга фақирлик эшигини очар» (ёки шунга ўхшаш бир калима).\nМен сизга бир ҳадис айтаман, ёдлаб олинглар.\nАлбатта, дунё тўрт нафарникидир;\nБир бандага Аллоҳ молни ризқ қилиб берибди, аммо илмни бермабди. У илмсиз равишда молини тўьри келган томонга сочади. У билан Роббисига тақво қилмайди, силаи раҳм қилмайди. Ундаги Аллоҳнинг ҳаққини билмайди. Бу-энг ёмон даражадир.\nБир бандага Аллоҳ молни ҳам, илмни ҳам ризқ қилиб бермабди. У эса агар молим бўлганида фалончининг амалини қилар эдим, дейди. У ниятига яраша олади. Икковларининг гуноҳи баробардир», дедилар».\nБу ҳадиси шарифда молга қўшиб илмнинг ҳам ризқ деб аталиши этстиборга сазовордир. Шу билан бирга банда Аллоҳ таоло томонидан берилган ризққа нисбатан қилган тасарруфига биноан турли даражаларга эришишини ҳам билиб олмоқдамиз. Ризқни тақво билан Аллоҳ таолонинг розилиги учун сарфлаган банда олий даражага эришади. Ризқни илмсиз равишда тўьри келган томонга сочган, у билан Роббисига тақво қилмаган, силаи раҳм қилмаган, ундаги Аллоҳнинг ҳаққини билмаган банда эса энг ёмон даражада бўлади.\nИмом Ибн Аби Дунё ва ал-Ҳокимлар ривоят қилган ҳадиси шарифда Расулуллоҳ соллаллоҳу алайҳи ва саллам:\n«Руҳул қудус менинг кўнглимга «Нафс ўз ризқини тўлалигича олмагунича зинҳор ўлмас, Аллоҳга тақво қилинглар, талаби ризқни гўзал қилинглар, ризқнинг кеч қолиши сизни уни Аллоҳга матссият ила талаб қилишга олиб бормасин, албатта, Аллоҳнинг ҳузуридаги нарсага фақат У зотга тоат қилиш ила эришилади» деган матснони солди», деганлар.\nБу ҳадиси шарифдан ҳам бир неча муҳим фойдалар оламиз:\n1. Ҳар бир жон ризқини тўла олиши муқаррар экани.\n2. Талаби ризқни тақво асосида, ҳалол йўл билан қилиш зарурлиги.\n3. Ризқи кеч қолса ҳаромга қўл уриш мумкин эмаслиги.\n4. Аллоҳ таолонинг ҳузуридаги нарсага эришаман деган одам У зотга тоат қилмоьи лозимлиги.\nИмом Байҳақий Абу Дардо розияллоҳу анҳудан ривоят қилган ҳадиси шарифда Набий соллаллоҳу алайҳи ва саллам қуйидагиларни айтадилар:\n«Албатта, ризқ бандани худди ажали уни қувгандек қувиб юради».\nДемак, ризқ адашиб кетиши мумкин эмас экан.\nИмом Муслим Абу Ҳурайра розияллоҳу анҳудан ривоят қилган ҳадиси шарифда Пайьамбар соллаллоҳу алайҳи ва саллам:\n«Албатта, Аллоҳ покдир ва покдан бошқани қабул қилмас. Албатта, Аллоҳ мўминларга расулларга амр қилган нарсани амр қилган, «Эй, Пайьамбарлар! Пок нарсалардан енглар ва солиҳ амаллар қилинглар. Албатта, Мен нима амал қилаётганингизни ўта билгувчиман», деган», дедилар».\nАҳли Сунна ва жамоа мазҳаби ризқни пок ва нопокка тақсим қилган бўлса ҳам Аллоҳ таоло фақатгина ҳалол, пок ризқнигина қабул қилишини татскидлайди. Ажру савоб ҳам шунга боьлиқ. Аллоҳ таоло ҳаром, нопок ризқни қабул қилмайди. Балки унинг сабабидан жазолайди, азоб беради.\nМўмин киши ризқ Аллоҳ таолодан эканлигига иймон келтирганидан кейин очкўз бўлмайди ва ҳаромга қўл урмайди.\nУ ҳалол, пок йўл билан ризқини териб ейишни йўлга қўйиб, қаноат билан саодатли турмуш кечиради.\nБу амал ғийбат бўладими?\nХалол ва Шубхали ризк\nОта номидан курбонлик\nМени Кийган Футболка\nИшламасдан топган пул\nаёлларнинг автомашина хайдаши\nҚўйнинг пўстирма(пўстдумба)сини eйиш\nСура ёзилган қоғоз


Qalampir.uz - “Пахтакор-79” хотирасига бағишланган тадбирлар бўлиб ўтди\n“Пахтакор-79” хотирасига бағишланган тадбирлар бўлиб ўтди\n12:48, 11.08.2017 Спорт\nТадбир иштирокчилари марҳум футболчилар шарафига ўрнатилган ёдгорликни зиёрат қилиш учун “Боткин” қабристонига ташриф буюришди.\nБугун, 11 август куни “Пахтакор-79” аъзолари вафотига сабаб бўлган авиаҳалокат содир бўлганига 38 йил бўлди.\nАввалига соат 09:00 да футбол жамоатчилиги “Пахтакор” стадиони ҳудудида жойлашган “Пахтакор-79” ёдгорлиги олдида тўпланди ва Тўлаган Исоқов ҳамда Наримон Жалолов сўзга чиқиб, марҳум пахтакорчиларни хотирлади.\n“Пахтакор” стадионидаги тадбир якунлангач, йиғилганлар авиаҳалокат оқибатида ҳалок бўлган футболчилар шарафига ўрнатилган ёдгорликни зиёрат қилиш учун “Боткин” қабристонига ташриф буюришди.\nҚайд этиш жоиз, 5–9 август кунлари ўсмир болалар ўртасида “Пахтакор-79” хотирасига бағишланган “Хотира қанотлари” турнири бўлиб ўтди.\nФиналда “Пахтакор” ва “Янгиер” жамоалари ўзаро баҳс олиб борди. Ўйиннинг иккинчи бўлимида киритилган ягона тўп ўйин тақдирини ҳал қилди ва Дилшод Нуралиев бош мураббийлигидаги ёш “Пахтакор” жамоаси хотира турнирининг ғолиби бўлди.\nПрезидент фармонига мувофиқ Ўзбекистон матбуот ва ахборот агентлигининг мавқеи оширилди


Руҳий ғалаба 171 — Dilkashradio.com\nАссалому алайкум ҳурматли ва азиз радио тингловчи мухлисларимиз. Яна сизлар билан радио эфир орқали ғойибона бўлса-да учрашаётганимиздан Худовандимизга миннатдормиз. Сизлар билан “Дилкаш” радиоси. Ҳурматли радио тингловчи биродарлар, биродарларимиздан кимдир имонга келганидан сўнг унинг ҳаёти тезда ўзгариб кетиши мумкин. У энди Худонинг кимлигини билган ҳолда Унга муносиб яшашга ҳаракат қилади. Шу билан бирга кимнингдир ҳаёти имонга келганидан сўнг орадан кўп йиллар ўтса-да ҳеч қандай ўзгармайди.\nАгар кимдир уйда ҳам, кўчада ҳам, ҳатто ибодатхонада ҳам бир хил ҳаёт кечираётган бўлса, яъни эски ҳаётда яшашни давом эттираётган бўлса, у инсон яна Худонинг олдида тавба қилиши керак. Чунки аввалги тавба қилиш чин юракдан бўлмаган, деб айтишимизга асос бор. Тавбадан сўнг нафақат инсоннинг юриш- туриши, гапираётган гаплари ўзгариши керак, балки унинг руҳи ҳам ўзгариши керак. Агар кимдир яширин равишда қандайдир гуноҳни қилиб юрган бўлса, шу инсон қилаётган гуноҳининг қулидир.\nМасиҳий инсон гуноҳга эмас, балки Худога хизмат қилиши керак. Азиз биродарлар, Римликларга мактубининг 8 боби 29 оятини биргаликда ўқиб кўрамиз: “Худо азалдан билган кишиларни Ўз Ўғли суратига айлантириш учун белгилади, токи Ўғил кўп биродарлар орасида Тўнғич бўлсин.” Бундан ташқари, яна Филиппиликларга мактубининг 1 боби 6 оятини ҳам ўқиб кўрамиз: “Худо сизларда бошлаган ҳайрли ишини то Исо Масиҳнинг келадиган кунигача тамом қилишга аминман.” Азиз биродарлар, тавба қилгандан сўнг Худога муносиб ҳаёт кечириш Унга фақат хурсандчилик келтиради.\nАгар ҳаётимизда ҳеч қандай ўзгариш бўлмаса, яна бир бор ўзимизни текшириб, қаерда Худога қулоқ солмаяпмиз, кўриб чиқишимиз керак. Шайтон доимо бизнинг кучсиз жойимизни қидиради. Топганидан сўнг айнан шу нозик жойимизга зарба беришга ҳаракат қилади. Бундай нозик жой ҳаммада ҳар хил бўлиши мумкин. Кимдадир алкаголга бўлган иштиёқ бўлса, яна кимдадир зино қилишдир, бошқаларда эса дунёвий бойликларга ружу қўйиш бўлади. Азиз биродар, ўзингиздаги камчиликлар тўғрисида Худовандга айтиб илтижо қилинг, токи Раббимиз келгунига қадар Худованд сизда бошлаган ишини охирига етқазиб, сизни Ўзининг жаннатига муносиб кўрсин.\nХудованд ҳар бир инсонни қутқарганида, унинг ҳаётини ўзгартиришга ваъда беради. Бундай ўзгариш бўлиши учун Худовандни севиш ва Унинг айтганларига бўйсуниш керак. Ҳеч қачон бир куни мўъжиза содир бўлиб сизнинг ҳаётингиз бирданига ўзгариб қолишини кутманг. Бундай ўй-фикр шайтоннинг ёлғонларидан бири. У сизни ҳаётингизни ўзгаришини асло истамайди ва шунинг учун ҳам сизга кейинроқ ҳаракат қиласан деган фикрни беради. Чунки бир куни келиб кеч бўлишини у яхши билади. Ҳаётимизни фақатгина Раб Исо ўзгартира олади. Азиз биродарлар, сизлар билан хайрлашар эканман, ўзимизнинг интернетдаги сайтимизнинг манзилини яна бир бор эслатиб ўтсам: www.najot.com яна радио тўлқинларимизда учрашгунча хайр, саломат бўлинг, азиз тингловчи.\nРуҳий ғалаба 132


Икки қаватли Neoplan Starliner автобуси 50 ёшга тўлди - Carzone.Uz\nТуристлар учун дунёдаги энг шинам автобус ишлаб чиқарилганига 50 йил тўлди. Икки қаватли Starliner автобуси немисларнинг Neoplan компанияси маҳсулотидир. Ўтган ярим аср мобайнида етти авлодга мансуб 5 мингдан ортиқ автобус дунё юзини кўрди.\nNeoplan компанияси 1935 йилда ташкил этилган. 1953 йилда чиқарилган тутиб турувчи кузовли биринчи автомобили туфайли компанияни дунё тан олган. 1964 йилда компания асосчисининг ўғли отасига ўзи ясаган икки қаватли автобусни кўрсатди. Бу лойиҳа унинг диплом иши эди. Аммо мутахассислар икки қаватли автобусга ишонишмади ва тез юрганда ағдарилиб кетади, деб ҳисоблашди. Бироқ Starliner Штутгартдан Брюсселгача 550 км масофани кўнгилдагидек босиб ўтди. 1967 йилда Neoplan Starliner Нитсадаги автокўргазмага қўйилди ва биринчи ўринни эгаллади.\nШундан бери Neoplan Starliner туристларнинг ишонган транспорти саналади. Унинг кўплаб издошлари ишлаб чиқарилди. Икки қаватли 96 ўринли стандарт автобусдан ташқари компания алоҳида буюртмаларни ҳам бажаради. Хусусан, отел кўринишидаги автобус, автояхта, араб шайхлари учун ўзиюрар уй ва ҳатто, аэронавтлар учун автобусгача ишлаб чиқаради.


COVID-19 беморларининг уйда даволанишига доир қўлланма тасдиқланди\n13.07.20 12:38\tmsk\nCOVID-19 тест намуналари. Mos.ru сайти фотосурати\nCOVID-19 нинг енгил формасига йўлиққан беморлар уйда даволанганда бошқа оила аъзоларидан ажратилган бўлиши керак. Уларга кўпроқ суюқлик ичиш ва қўлларини тез-тез ювиб туриш тавсия этилади. Бу хақда республика Соғлиқни сақлаш вазирлиги томонидан тасдиқланган, COVID-19 нинг енгил формасига йўлиққан беморларнинг уйда даволанишга доир қўлланмада сўз юритилади, деб хабар беради «Газета.uz».\nБемор ётган хона ҳавоси тез-тез шамоллатиб турилиши лозим. Беморнинг уйда кўп ҳаракатланиши тақиқланади, у кўпроқ кўрпа-тўшак қилиб ётиши керак. Беморга қараётган инсон ҳимоя ниқобида бўлиб, бемордан тарқалган биологик суюқликка тегиб кетишдан ўзини асраши керак. Беморнинг алоҳида чойшаби ва идиш-товоғи бўлиши лозим. Унинг кийимлари 60−90 даража иссиқ сувда ювилади.\nУчастка врачи ҳар куни бемор уйига қўнғироқ қилиб, касалнинг аҳволидан хабар олиб туриши, ундаги ўзгаришларни қайд этиб бориши керак. Уч кундан кам бўлмаган миқдорда видеоконсультация ўтказиши зарур. Беморда клиник симптомлар кучайса (бадан ҳароратининг кўтарилиши, йўтал, нафас олиш қийинлаши, ҳансираш) уни инфекция стационарига юбориш талаб этилади.\nCOVID-19 енгил турида инсон танасининг 38 даражага қизиши, терлаш, мадорсизлик, йўтал, тумов ёки томоқдаги оғриқ, таъм сезиш ёмонлашуви, баданнинг зирқираб оғриши, бош оғриғи, ҳидни сезмаслик содир бўлади. SARS CoV-2 коронавируси тести мусбат чиққан бемор симптомсиз касал ҳисобланади, гарчи унда клиник аломатлар сезилмасада.\nCOVID-19 енгил формасига чалинган беморларга даволаниш ёки профилактика мақсадида антибиотик дорилар тавсия этилмайди. Беморнинг оғриғини тушуриш учун парацетамол ёки ибупрофен берилиши мумкин. Тумов пайтида бемор бурун катакларини ҳўллайдиган ва бурун оқишига қарши воситалардан фойдаланса бўлади. Бронхитнинг комплекс даволаниши учун— мукоактив, бронхолитик ва бошқа воситаларни ишлатиш мумкин. Беморнинг кўпроқ илиқ суюқлик истеъмоли тананинг токсик моддалардан тозаланишига, ундаги сув балансини ушлаб туришга ёрдам беради.\n5 июлдан коронавируснинг аломатсиз турига йўлиққан беморларга уйда даволанишга рухсат берилди. Бироқ, уларнинг уйи ИИВ, Миллий гвардия ва Маҳалла вазирлиги назорати остида бўлади. Ўзбекистонликлар туну-кун ишлайдиган колл-марказларига мурожаат қилишлари мумкин. Тошкентликлар 1105 рақамига, бошқа вилоятлар аҳолиси – 1003 рақамига мурожаат қилишлари мумкин.\nБеморларнинг кескин кўпайиши ва ўлим ҳолатларининг ўсиши натижасида ҳукумат 10 июлдан 1 августга қадар бутун республика ҳудудида карантин чораларини кескинлаштирди. 10 июлдан 1 августга қадар тўйлар ва оммавий тадбирларни ўтказиш тақиқланади, бозорлар, йирик дўконлар, қаҳвахона ва ресторанлар, истироҳат боғлари, болалар боғчалари ва санаторийлар ёпилади, ходимлар масофадан туриб ишлашга ўтказилади.\nБу муддат ичида буюм бозорлари, йирик магазинлар, кафе ва ресторанлар, ҳиёбонлар ёпилади. Белгиланган муддат ичида спорт заллари, фитнес марказлари, бассейнлар ишламайди, 65 ёшдан ошган шахсларнинг жамоат жойларида, шунингдек, аҳолининг кўчаларда ва майдонларда уч кишидан ортиқ бўлиб ҳаракатланиши чекланади. 13 июлдан Ўзбекистон ичида авиа ва темир йўл қатновлари тўхтатилади.\nСоғлиқни сақлаш вазирлиги маълумотига кўра, 13 июль эрталаб мамлакатда коронавирусга чалинганларнинг сони 13 193 нафарни ташкил этган, ундан 7852 киши тузалиб кетган, 61 та одам инфекциядан ўлган.


Сув айиғи: бўйи 1 мм.дан қисқа, лекин ер юзидаги энг кучли ҳайвон\nСув айиғи: бўйи 1 мм.дан қисқа,...\n30.04.2018 04:25 0 2235\n«Тардиграда» ёки сув айиғи номини олган бу жонивор дунёдаги энг митти ҳайвон ҳисобланиб, бўйи 0,5 мм.дан сал ошади. Унинг 8 та тиргаги (оёғи) бўлиб, ҳар бирининг узунлиги турлича. У сувда ҳам, қуруқликда ҳам яшай олади. Жанубий ва шимолий қутбларни макон тутган. У ёғоч, бактериялар ва гўшт еб кун кечиради. Бу ҳақда «Akhbaralaan.net» сайти хабар берган.\nМутахассисларнинг таъкидлашича, бу жонивор жуда иссиқ ҳароратда ҳам яшай олади. Жуда бардошли.\nСув айиғи сувда қандай яшай олса, қуруқликда ҳам сувсиз анча кун яшай олар экан. Энг муҳими у сувдаги бактерияларни еб битиришидир.\nОлимлар келажакда бу жонивордан фойдаланиб, барча сув ҳавзаларидаги бактерияларга қарши курашмоқчи.\nсув айиғи Тардиграда


Меҳр-мурувват халқимизга хос фазилат | Ўзбекистон "Адолат" социал-демократик партияси\n23 Декабрь, 10:12 • Андижон вилояти, Муносабат, Янгиликлар • 248 марта кўрилди • 1 комментарий к записи Меҳр-мурувват халқимизга хос фазилат\nҲозир дунёда тахминан 1 миллиард, Ўзбекистонда эса 600 мингдан ортиқ ногиронлар ҳаёт кечирмоқда. Мамлакатимизда уларнинг яшаш муҳити, таълим олиши, бандлиги, тиббий-ижтимоий реабилитацияси, протез-ортопедия буюмлари ва техник воситалар таъминоти доимий диққат марказимизда туради. Президентимизнинг жорий йил 1 декабрда қабул қилган «Ногиронлиги бўлган шахсларни давлат томонидан қўллаб-қувватлаш тизимини тубдан такомиллаштириш чора-тадбирлари тўғрисида»ги Фармони уларга қулай ҳаётни таъминлаш учун қўшимча шароитлар яратишни назарда тутади.\nЭндиликда «Ногирон» тушунчаси муомаладан чиқарилмоқда. У энг аввало, инсон эканлигини ҳисобга олган ҳолда умумэътироф этилган «ногиронлиги бўлган шахс» атамаси киритилмоқда.\nНогиронлиги бўлган шахсларни қўллаб-қувватлаш тизимини янада такомиллаштириш ҳамда уларнинг ҳуқуқ ва эркинликларини ҳимоя қилиш кафолатларини кучайтириш бўйича 51 банддан иборат комплекс чора-тадбирлар дастури тасдиқланди.\n2018-2019 ўқув йилидан бошлаб олий таълим муассасаларига абитуриентлар қабулининг умумий сонидан ногиронлиги бўлган шахслар учун қўшимча равишда икки фоизли квоталар киритилмоқда. 2018 йил 1 мартдан автокорхоналарга барча ногиронлиги бўлган шахсларга мослаштирилмаган шаҳар йўловчи транспорти воситаларини сотиб олиш таъқиқланади. 2018 йил 1 январидан якка тартибдаги тадбиркорлик билан шуғулланувчи I ва II гуруҳ ногиронлиги бўлган шахслар, шунингдек I ва II гуруҳ ногиронлиги бўлган шахсларни ходим сифатида ёллаган якка тартибдаги тадбиркорларга имтиёзли солиқ ставкаси белгиланади.\nСоғлиқни сақлаш вазирлиги ҳузурида Ногиронлиги бўлган шахсларни қўллаб-қувватлаш жамғармаси ҳамда ихтисослаштирилган идора ташкил этилади. 2018 йил 1 июндан улар тўғрисида комплекс маълумотларни ўз ичига олган ягона электрон реестр жорий этилади ва даволаш-реабилитация ишлари янада самарали олиб борилади. Протез-ортопедия буюмлари ва техник реабилитация воситаларини ишлаб чиқаришга давлат стандартлари жорий қилинмоқда.\nУмуман олганда, юқоридаги қарор халқимизга хос меҳр-оқибатлиликнинг юксак намунасидир. Бу борада жамоатчилик орасида тушунтириш ишларини олиб бориш биз депутатлар олдида турган вазифа.\nМеҳр-мурувват халқимизга хос фазилат was last modified: Декабрь 23rd, 2017 by matbuot\nМеҳр-мурувват халқимизга хос фазилат учун битта шарҳ\n29/12/2017 в 09:48\nПрезидентимизнинг ушбу Қарорлари нақадар тўғри эканлигини бугун халқимиз жуда ҳам тўғри англаб етган десак муболаға бўлмайди.\nДепутатлар ёки депутатлик гуруҳлари ва партия (шаҳар) туман Кенгашлари томонидан аҳоли орасида «ногиронлиги бўлган шахс»лар билан қандай амалий ишлар қилиниши режалаштирилган. Бу пасртия сайловолди дастури ёки платформасида назарда тутилганми?\n« Тараққиётнинг янги босқичи Инсон манфаатларига йўғрилган мурожаатнома »


18-апрель – уй-жой коммунал хизмат ходимлари куни муносиб нишонланди – Юрт тараққиёти йўлида бирлашайлик!\nИстеъмол Слайдер Уй-жой коммунал хизмат ходимлари куни\n18.04.2018 01.05.2018 andijon Tadbirla, Уй-жой коммунал хизмат ходимлари куни\nЖорий йилнинг 18 апрель куни Андижон шахридаги “Нодира” тантаналар саройида Уй-жой коммунал хизмат ходимлари куни кенг нишонланди. Тадбирда вилоят миқёсидаги коммунал сохага алоқадор 200 нафардан ортиқ ходимлар, жумладан вилоят коммунал хизмат бошқармаси, сувоқова ва иссиқлик манбаи давлат унитар корхоналари хамда ободонлаштириш бошқармалари ходимлари иштирок этди. Тадбирга Андижон вилоят хокими ўринбосари И.Холматов ва фахрий ходимлар таклиф этилди. Вилоят хокими ўринбосари меҳнат жамоасини байрам билан қутлади ҳамда йил давомида яхши фаолият кўрсатган соха ходимларидан 60 нафарини ҳамда меҳнат фахрийларидан 12 нафарини фаолиятини юксак бахолаб, қимматбахо ва эсдалик совғалар топширди. Байрам дастурхони атрофига йиғилган соҳа ходимлари санъаткорлар ва маданият ходимлари томонидан тайёрланган байрам табриклари, мусиқий чиқишлар, саҳна кўринишларидан бахраманд бўлдилар.\n– Бундай эътибордан кейин ўзим бошчилигимда жамоамиз ходимлари соҳани ривожлантириш, аҳолига сифатли хизмат қилиш йўлида чарчамаймиз, – дейди “Вилоят сувоқова” ДУК раҳбари М.Ахунов.\nТадбир якунида соха ходимлари бугунги кунда яратилган кенг имкониятлар, соха ходимларига берилган эътибор хамда 18 апрель кунини касб байрами сифатида белгиланганидан хукуматимиз ва муҳтарам Президентимиздан миннатдорлигини қайта-қайта изҳор этдилар.\n← “Меҳнатни мухофаза қилиш тўғрисида”ги қонун ижроси юзасидан давра суҳбатлари ва семинарлар ташкил этилмоқда\nЎқув-семинар ташкил этилди →


Абдулла Қодирий. Қурбон байрами (1923) | www.ziyouz.uz\nБош саҳифа МатбуотЖадид матбуотиАбдулла Қодирий. Қурбон байрами (1923)\nБойларникида имлама, хасисларникида димлама.\nБу кун қуввати келган ҳар бир «мусулмони комил» ўзлариға ўхшаған бир ҳайвонни қурбон қиладир. Қурбонлиқ қилған мусулмонларға охиратда бўладирған имтиёзлардан қуруқ қолмайлиқ, деб машҳур сиёсий тулки лорд Керзўн ҳам бу ҳайит Лондон халқи учун бир қўй қурбонлиқ қилмоқчи бўлди. Чунки у дунёда сирот кўпруги деган ваҳмалик бир нарса бор эканига Керзўн ҳам ишонибдир. Ҳар кимнинг бу «Қиличдан тез, қилдан нозик кўпрук»дан ўтиши мажбурийдир. Керзўндан каттароғи ҳам мусулмонларнинг ақлиға ҳайрон қолмасдан мумкинми? Сирот кўпругидан ўтиш учун бир мингта ҳаво флотининг икки чақача аҳамияти йўқдир. Қурбонлиқ қилған қўйни минасиз-да, пилдираб ўтуб кетаберасиз-да, тўн-тўғри сиз учун ҳозирланған жаннатга кириб, бир қулоғи бу дунёға юз минг баробар келадирган ҳур, бурниниш катаги мана шу Туркистон ўлкасига бир юз миллион баробар келадирган ғилмонни бир тийин налўг тўламасдан тасарруф қилаберасиз («Мифтоҳул-жинон» таъбири). Мана бу имтиёзлардан кимнинг шўппайиб қолғуси келадир.\nҲамма ҳам роҳат ва саодатни яхши кўрадир. Баҳо ҳам унча қиммат эмас: бир қўй ё икки кишига бир ҳўкуз, вассалом… Тағин бу томони ҳам бор, қон чиқарилса кифоя.\nБойларимиздан Салимсоқ семиз бултур қилған қурбонлиғи билан қизини чорлади. Қўчқорхўжа акам жўраларига гап берди. Болтичўлоқ маҳалла сўфиси билан имомини ва ҳам уч-тўрт маҳалла муштумзўрларини имлаб қурбонлиғини едириб юборди. Булар-ку майли, Ёдгор семиз шундай бой бўлса ҳам зиқна-да, қурбонлик гўшт-ёғини димлаб қўйди.\nБу тўғрида ҳеч кимга айб қўйиш керак эмас. Қурбонлиқ гўштлардан очларға насиба чиқариш учун пайғамбарнинг декрети босилған қонунлар мажмуаси ҳам умматлар қўлиға теккани йўқ, уламолар қўлиға теккан бўлса ҳам улар бундай буйруқларни бекорга чиқарғанлариға кўб замонлар бўлди.\nҚон чиқди — кифоя.\nҲай-ҳай, қандай яхши… бу дунёда қадри йўқ мусулмон оға-иниларнинг у дунёда бундай роҳат билан кун кечиришларига ҳасад қилғучи кофирларнинг кўзи чиқсун.\nМусулмонлар учун жаннатнинг баҳоси бир қўй, икки кишига бир ҳўкуз, туя бўлса ҳам майли. Қони чиқарилса кифоя. Ҳай-ҳай, ҳамма пайғамбарнинг уммати ичида бахтиёр Муҳаммад уммати. Ҳай-ҳай, бу давлат бизга етмасми, Муҳаммад умматидирмиз.\n«Туркистон» — 1923 йил, 24 июл, 160-сон\n← Аввалги Аввалги Абдулла Қодирий. Хусусий мактублардан (1923)\nКейинги → Кейинги: Абдулла Қодирий. Ҳуқуқ (1923)


Фарҳод Алимов Райҳон билан турмуш қурганидан сўнг илк марта интервью берди » Ўзбекистон янгиликлари – Zamin.uz\nЎзбекистонда хизмат кўрсатган артист Райҳон Ғаниеванинг турмуш ўртоғи, бошловчи Фарҳод Алимов журналист Бахтиёр Тўрахоновнинг “19:09” кўрсатувида меҳмон бўлди.\n“Тўғрисини айтсам, мен ижтимоий тармоқлардаги мантиқсиз муҳокамалардан чарчадим. Мен бир нарсани айтишим мумкин. Энг асосийси — биз бахтлимиз. Бошқа нарсани муҳокама қилишни истамайман ва севишни биладиган ҳар бир инсон бахтли бўлсин.\n— Йўқ, нимага яширишимиз керак? Шунчаки биз буни ҳаммага эълон қилмадик. Никоҳ ошига яқин дўстларимизни таклиф этдик. Улар бизга бахт тилашди. Баъзан эса ижтимоий тармоқлар орқали қавс ичида ҳам “бахт” тилаганлар бўлди.\nЭслатиб ўтамиз, Фарҳод Алимов ва Райҳон Ғаниеванинг никоҳи муносабати билан 5 ноябрь куни пойтахтдаги “Атлант” ресторанида амру-маъруф дастурхони ёзилган эди. Жуфтлик асал ойини БААнинг Дубай шаҳрида ўтказди.\nТеглар: муҳокамалардан 1998 бўлишича ҳақда ишладим иқтисодчи\n19:52 / 23-11-2016\n15:02 / 10-10-2016\nШаҳзода Матчонова ҳаётидаги хушхабарни ижтимоий тармоқлардаги мухлислари билан бўлишди\n10:51 / 30-08-2016


Халилилло Тўрахўжаев Ўзгеодезкадастр раиси бўлди – Газета.uz\nLotinchada 30 июн 2020, 13:36 Сиёсат\nПрезидент фармони билан Халилилло Собиржонович Тўрахўжаев Ер ресурслари, геодезия, картография ва давлат кадастри давлат қўмитасининг раиси лавозимига тайинланди, дея хабар беради Адлия вазирлиги ҳузуридаги Давлат хизматлари агентлиги матбуот хизмати.\nУшбу тайинловга қадар Халилилло Тўрахўжаев 2017 йил декабрь ойидан бери Давлат хизматлари агентлиги директори лавозимида ишлаб келаётган эди. Унгача эса президент давлат маслаҳатчисининг биринчи ўринбосари бўлиб ишлаган.\nУшбу лавозимда 2017 йилдан бери Абдушукур Абдуллаев Ўзгеодезкадастр давлат қўмитасининг раиси сифатида фаолият юритиб келаётган эди. Абдуллаев Абдушукур Хамидович эндиликда ўз фаолиятини «Геоинновация маркази» давлат унитар корхонаси директори лавозимида давом эттиради.\nДавлат хизматлари агентлигига директор тайинланди 30 июл 2020, 11:40


Трамп сайлов штабининг собиқ раҳбарига айблов эълон қилинди\nДональд Трампнинг сайлов штаби собиқ бошлиғи Пол Манафорт ва унинг ҳамкори Рик Гейтсга 12 пунктдан иборат айблов эълон қилинди. Айбловлар орасида федерал лоббичилик қоидаларини бузганлик, пул ювиш ва АҚШга қарши фитна каби айбловлар мавжуд.\nАйблов хулосаси АҚШ Адлия вазирлиги сайтида эълон қилинди.\nТергов органларининг ишонишича, Манафорт ва Гейтс миллионлаб доллар маблағни яширган. Манафорт, айблов хулосасига кўра, 2006 йилдан 2015 йилгача Украинанинг собиқ президенти Виктор Януковичнинг “Регионлар партияси”дан пул олиб турган. Солиқ тўламаслик мақсадида, терговчиларга кўра, кўплаб оффшор компаниялардан фойдаланган – улар орқали 75 миллион доллардан зиёд маблағ ўтказган. Терговчилар Манафортни 18 миллион доллардан ортиқ пулни “ювганликда” айбламоқда. Гейтс эса, терговга кўра, 3 миллион доллардан ортиқ пулни оффшор ҳисоблар орқали ўтказган.\nМанафорт Дональд Трампнинг сайлов штабини 2016 йилнинг июнь-август ойларида бошқариб турган. У бу лавозимни Виктор Януковичнинг “Регионлар партияси” билан ҳамкорлик қилганига оид матбуот хабарлари ортидан тарк этган эди. Лекин бу сабаб расмий сабаб сифатида келтирилмаган.


Устоз - Баҳоуддин Нақшбанд ёдгорлик мажмуаси маркази\n501 марта ўқилди.\nяъни: “... Аллоҳ сизлардан имон келтирган ва илм ато этилган зотларни (баланд) даража (мартаба)ларга кўтарур. Аллоҳ қилаётган (барча яхши ва ёмон) амалларингиздан хабардордир”(Мужодала сураси, 11-оят).\nХуфтон намози: Хуфтоннинг вақти Шомнинг вақти тугагандан бошлаб тонггачадир. Витрнинг вақти хуфтон ўқилгандан бошлаб тонггачадир. Хуфтон намозини кечасини ярмидан кейин ўқиш макруҳ бўлади. Хуфтон ва Бомдодни жамоат билан ўқишни фазилати ҳақида Пайғамбаримиз саллаллоҳу алайҳи ва саллам шундай деганлар: “Ким хуфтон намозини жамоат билан ўқиса, гўё кечанинг ярмини ибодат билан ўтказгандек бўлади. Ким Бомдод намозини ҳам жамоат билан ўқиса, гўё кечанинг барчасини ибодат билан ўтказгандек бўлади”(Имом Бухорий ва Имом Муслим ривояти).


12:10 05 Май 2018 916\nБутун дунёда миллионлаб инсонлар ҳалок бўлишига сабаб бўлган, мислсиз йўқотишлар, талафот ва мусибатлар олиб келган Иккинчи жаҳон уруши инсоният тарихидаги энг даҳшатли, энг қонли қирғин бўлганини ҳеч ким унутмайди. Ушбу бешафқат урушда қатнашган 1,5 миллиондан ортиқ ўзбекистонликларнинг ярим миллиондан зи ёди ҳалок бўлганини халқимиз ҳеч қачон ёдидан чиқармайди. Уруш бошланиши билан фронт ҳудудларидан Ўзбекистонга кўчирилган бир миллионга яқин оила ва болаларни қабул қилиб, охирги бир бурда нонини улар билан баҳам кўрган, “Сен етим эмассан” деб ўз бағрига олгани халқимизнинг нақадар олижаноблигини, меҳр-мурувватини, юксак маънавиятини яққол намоён этди.\nДунёдан ўтган аждодларини эслаш ва хотирлаш инсониятга хос азалий анъаналардан ҳисобланади. Мана шу анъаналарнинг маънавий ва диний жиҳатлари жуда ҳам кўп. Халқимиз ўзининг бой маданияти, ажойиб урф-одатлари, миллий ва диний қадриятларига ҳамоҳанг бўлган маросимлари, анъаналарига эга. Жумладан ўтган аждодларини эслаш, уларни эзгу ишларини хотирлаш халқимизнинг улуғ фазилатларидан ҳисобланади.\nҲар доим ўтмишга назар ташлаб, ундан тегишли хулосалар чиқариш ва шунга мувофиқ иш тутиш хайрлидир. Бу жамият келажагини бунёд қилишда муҳим аҳамият касб этади.\nАллоҳ таолоҚуръони каримнинг Нур сураси 34-оятида шундай деб марҳамат қилади:\n“(Эй, мўминлар,) дарҳақиқат, Биз сизларга баён этувчи оятларни, сизлардан илгари ўтганлар тўғрисидаги масал(лар)ни ва тақводорлар учун насиҳатни нозил қилдик”.\nБундан кўриниб турибдики, ҳар бир инсон ўзининг ўтмишига назар солиб ундан ўзига етарли хулоса чиқариб иш тутиши лозим бўлади.\nАлбатта биз ўтмишимизга назар соладиган бўлсак, ҳозирги мана шу яшаб турган ҳаётимизнинг шу тарзда бўлишига сабабчи бўлган аждодларимизни босиб ўтган йўллари кўринади. Улар бошларига тушган мусибатларга қарамасдан ўз она юртлари унинг озодлиги ва фаровон ҳаёт кечириши учун керак бўлса жонларини ҳам аямадилар. Биз ана шундай инсонлар қолдириб кетган юртда яшаяпмиз.\nШундай экан, марҳумларнинг ҳаётлик даврида қилган яхши амалларини эслаш, тирикларни эса қадрлаш ҳар биримизнинг бурчимиздир. Аллоҳ таоло ҳар бир нарсани жуфт-жуфт қилиб яратгани каби яхшилик ва ёмонликни ҳам жуфт қилиб яратди. Айтмоқчи бўлганимиз шуки инсон дунёда ҳаёт кечириш мобайнида турли муносабатларда бўлади. Яхшилик ҳам ёмонлик ҳам баробар ҳолатда кетади. Демак инсон вафот қилгандан сўнг дунёда қилган амалларини фақатгина яхшисинигина эслашимиз, ёмонликларини барчасини ёддан чиқаришлигимиз Расулуллоҳ (с.а.в)ни мана бу ҳадисларига мувофиқдир. “Дунёдан ўтганларнинг яхши сифатларини эсланглар, уларнинг ёмон сифатларини айтишдан сақланинглар”-деб марҳамат қилганлар.\nШундан кўринадики, аждодларимизнинг эзгу ишларини, уларни босиб ўтган йўлларини, ҳаётлик вақтларидаги қолдирган чиройли хулқларини ўсиб-улғайиб келаётган ёш авлодга доимий уқтириб боришлик керак бўлади.\nБу эса ўз навбатида фарзандларимизни Ватанига, халқига садоқат, фидоийлик ва ҳурмат руҳида тарбия топишига катта хизмат қилади.\nДунёдан ўтган марҳум ва марҳумларимизни эслаб хотирлашимиз ва уларнинг руҳларини шод этиш учун хақларига дуои хайрлар қилиб туришлигимизни Аллоҳ таолоҚуръони каримнинг Иброҳим сураси 41-оятида Иброҳим (а.с.)нинг қилган дуоларини мисолида бизларга таълим бериб ўргатади: “Эй, Раббимиз! Ҳисоб (-китоб) қилинадиган (Қиёмат) куни мени, ота-онамни ва (барча) мўминларни мағфират қилгин!”\nОятда бу дунёдан ўтиб кетган ота-онаси, олдинги яшаб ўтган аждодлари ҳамда мўминларни яхшилик билан эслаш ва уларнинг ҳақларига дуо қилишга далолат бордир.\nАбу Ҳурайра (р.а) ривоят қилган ҳадисда Пайғамбаримиз (с.а.в) шундай дейдилар: “Агар бир инсон вафот қилса унинг амали тўхтайди. Фақатгина учта нарсадан унга фойда етиб туради: (қолдириб кетган) садақаи жория ёки фойдали илм ёки ҳаққига дуо қилиб турадиган солиҳ фарзандларидан”. Яъни, ҳар қандай инсон бу дунёда чиройли амал қилишликни ва яна саломат имон билан кетишликни вафотидан кейин ҳам номаи аъмолига савоб етиб туришлигини умид қилади. Бу умиднинг тасдиғи учун\nсадақаи жория яъни, халқни манфаати учун бир яхши ишни барпо қилиш, йўл қуриш, мактаб қуриш, сув келтириш, масжид қуриш каби ишлар,\nфойдали илм, яъни, Расулуллоҳ с.а.в ни кўрсатмаларидан бири бешикдан қабргача илм излаш бўлганидек, бировга ўргатилган илм, ёки ёзиб қолдирилган китоб инсон вафотидан кейин ҳам манфаати етиб туради,\nсолиҳ фарзанд, яъни, солиҳ деган сўз арбча бўлиб, яхши ишни қилувчи деган маънодадир.\nДемак солиҳ фарзанд дегани, ота-онасини бу дунё ва охиратда хурсанд қиладиган, ортидан фақат яхшиликлар келадиган, ҳар намозида “Аллоҳим мени ва ота-онамни мағфират қилгин”-деб дуо қиладиган фарзанддир.\nТарихда яшаб ўтган аждодларимизни ва уларни ҳақларига дуолар қилиш билан бирга тез-тез уларни қабрларини зиёрат қилиб туриш ҳам манфаатли ва яхши амаллардандир.\nБу ҳақда Абу Ҳурайра розияллоҳу анҳу Расули акрам (с.а.в)дан ривоят қилган ҳадисда, Расулуллоҳ (с.а.в): “Қабрларни зиёрат қилиб туринглар, чунки у ўлимни (охиратни) эслатади”-деганлар.\nМуҳаммад ибн Нўъмон Пайғамбаримиз (с.а.в)дан ривоят қилиб айтадилар: “Ким вафот қилган ота-онасини ёки отаси, ёки онасини қабрини ҳар жума куни зиёрат қилса, зиёрат қилувчини гуноҳлари кечирилиб, унга яхшиликлар ёзилади”-деганлар.\nБарчаларимизга ўтган марҳумларни хурсанд қилишлик ва уларни ҳаққиларига дуои хайрлар қилиш, руҳларини шод ва қабрларини обод қилишлигимиз лозимдир.\nЎтган аждодларни руҳларини шод қилишлик, қилиб ўтган хайрли ишларини қадрлаш мақсадида мустақиллик йилларидан сўнг юртимизда жуда ҳам кўп қадамжолар обод қилинди.\nМамлакатимизда 9 май умумхалқ байрами – Хотира ва Қадрлаш кунини кенг нишонлаш, Иккинчи жаҳон урушида фашизмга қарши курашишга ҳисса қўшган, қатағон йиллари қурбонларидан тортиб, иккинчи жаҳон урушида ҳалок бўлганлар учун пойтахтимизда, вилоят марказлари ва туманларида ёдгорлик сифатида алоҳида майдонлар ва зиёратгоҳлар барпо қилинди.\nМуҳтарам Президентимизнинг мамлакатимизда 9 май умумхалқ байрами – Хотира ва Қадрлаш кунини кенг нишонлаш, Иккинчи жаҳон урушида фашизмга қарши курашишга ҳисса қўшган, мустақиллик йилларида хизмат бурчини бажариш чоғида ҳалок бўлган ҳарбий хизматчилар ва ҳуқуқни муҳофаза қилиш органлари ходимларининг хотирасини абадийлаштириш, барча фахрийларга ҳурмат кўрсатиш мақсадида 2018 йил 16 апрел куни “Хотира ва Қадрлаш кунига тайёргарлик кўриш ва уни ўтказиш чора-тадбирлари тўғрисида”ги Қарори эълон қилинди.\nСобиқ тузум даврида ноҳақ маҳкум этилган, қораланган, қатл этилган ва ҳуқуқлари поймол этилган юрт ўғлонлари оқланиб, ўзларига яраша турли унвон ва мукофотлар билан тақдирландилар. Шу ва бошқа қилинаётган хайрли ишлар шарофати туфайли ҳам юртимиз тинч, халқимиз осуда ҳаёт кечирмоқда десак хато бўлмайди.\nЯратгандан ўтганларимизнинг руҳлари шод охиратлари обод бўлишлигини, осмонимиз мусаффо бўлиб, эминлик ва офиятда ҳаёт кечиришлигимизни барчаларимизга насиб айлашини сўраб қоламиз!\nХотира - инсоний фазилат\n2020-05-08 11:31:43 587\nTags: ХОТИРАСИ , ФАЗИЛАТ , УЛУҒ , АЖДОДЛАР


СЎНГГИ ПУШАЙМОН - ЎЗИНГГА ДУШМАН - Баҳоуддин Нақшбанд ёдгорлик мажмуаси маркази\nСЎНГГИ ПУШАЙМОН - ЎЗИНГГА ДУШМАН\n145 марта ўқилди.\n«Эй Одам фарзанди!\nҚўлингни кўкрагинг устига қўй. Ниманики ўзинг учун яхши кўрсанг, ўзингдан бошқаси учун ҳам уни яхши кўр.\nЭй Одам фарзанди!\nТанинг заиф, тилинг енгил, қалбинг эса золимдир.\nОхирги чегара ўлим, ўлим келишидан олдин амал қилиб қол.\nТо ризқини ҳам яратмагунча, бирорта аъзонгни яратмадим.\nАгар сени соқов қилиб яратганимда тил учун, кўр қилиб яратганимда кўз учун, кар қилиб яратганимда қулоқ учун ҳасрат чеккан бўлардинг. Бас, берган неъматимнинг қадрига ет, Менга шукр қил, куфр келтирма, чунки Менга қайтажаксан.\nСенга тақсимлаб қўйган нарсам талабида ўзингни қийнама. Сенга тақсимлаган ҳар бир нарсам то тугагунича, ўзи сени талаб қилиб боради.\nМени ўртага қўйиб ёлғон қасам ичма. Ким Менинг номим билан ёлғон қасам ичса, дўзахга киритаман.\nБерган ризқимни еганингдан сўнг тоатимга кириш.\nМендан эртанинг ризқини сўрама, чунки Мен ҳам сендан эртага қиладиган амалингни (бугун) талаб қилаётганим йўқ-ку!\nМен сенинг озгина амалингга розиман. Сен эса берган кўп ризқимга ҳам рози эмассан.\nАгар дунёни бандаларимдан бирортасига қолдирганимда албатта уни пайғамбарларимга қолдирган бўлардим, улар (шу дунё орқали) бандаларимни тоатимга ва буйруқларимни бажаришга чақирган бўлардилар.\nУлим сенга тушишидан олдин ўзинг учун амал қил. Хато(лар) сени алдаб қўймасин. Чунки (ҳали) хатолар изидан юриш бор. Ҳаёт ва узун орзу-ҳаваслар сени тавбадан чалғитмасин. Негаки, тавбани кечиктирганинг учун пушаймон фойда бермайдиган кунда пушаймонлар ичра қоласан.\nСенга ризқ этиб берган молдан Менинг ҳаққимни чиқармасанг ва камбағалларни у молдаги ҳақларини олишдан тўссанг, устингда шундай бир золим ҳукмрон қилинадики, у сендан молни тортиб олади, Мен ҳам мол туфайли келадиган савобдан сени маҳрум қиламан.\nАгар дунё сен томон юз тутса, ўлимни эсла, агар гуноҳни қасд қилсанг, тавбани эсла, мол-дунё қўлга киритсанг, ҳисоб-китобни эсла, таомга ўтирсанг, очларни эсла, нафсинг заифни (жазолашга) ундаса, Аллоҳнинг сенинг устингдаги қудратини эсла. Агар Аллоҳ хоҳласа, қудратини устингда ҳукмрон қилиб қўяди. Агар устингга бир бало тушса, «Ла ҳавла вала қуввата илла биллаҳил алиййил ъазийм»ни айтиш билан ёрдам сўра. Агар касал бўлсанг, нафсингни садақа билан муолажа қил. Агар сенга бирор мусибат етса, «Инна лиллаҳи ва инна илайҳи рожиъун», "Албатта биз Аллоҳнинг (бандаларимиз) ва албатта биз у Зотга қайтгувчилармиз" (Бақара, 156-оят) дегин».\nМанба: Имом Ғаззолий “Қирқ ҳадиси қудсий”дан\nРомитан туман “Хожа Али Ромитаний” жомеъ масжид\nимом-ноиби Абдурашид Ғафуров


КЎРКИМ КЎНГИЛ, УНГА ЭЛТГАЙ БИР ЙЎЛ...\nМаънавият 12.04.2018 393\nМуҳаммад Юсуф таваллудининг 64 йиллигига\nЗамонавий ўзбек шеъриятида оҳангдор, жилвакор ҳаёт қўшиқларини яратган шоирлар кам эмас. Муҳаммад Юсуф ана шуларнинг бири. У Бобур, Чўлпондай ҳассосқалб шоирларни вояга етказган водийнинг сўлим бир гўшаси - Андижоннинг чекка туманларидан бири Марҳаматнинг Қовунчи қишлоғида оддий деҳқон оиласида туғилиб камолга етди. Ёш Муҳаммад болалигидан шеъриятга ихлосманд эди. Турли мавзулардаги шеърлари мактабда ўқиб юрган даврларидаёқ тенгдошлари орасида қўлма-қўл бўлиб кетарди, уларни ёддан айтишарди.\nИлмга бўлган чанқоқлик, шеъриятга қизиқиш уни Тошкент сари етаклади. Рус тили ва адабиёти институтида таҳсил олган Муҳаммад Юсуф дастлаб республика Китобсеварлар жамиятида фаолият юритди. 1980-1992 йилларда пойтахтдаги қатор газета ва нашриётларда ишлади. Умрининг сўнгги йилларида Ёзувчилар уюшмаси котиби вазифасини бажарди. У қисқа умри давомида яратган назмий асарлари билан халқнинг суюкли шоирига айланиб улгурди. Шоирнинг дардчил, ўйноқи оҳангларга йўғрилган сўзлари маржондай бир ипга шундай моҳирлик билан тизилганки, бундай кетма-кетлик, ўз навбатида, жозибаси, халқчиллиги билан шеър мисраларни безайди.\nНа гапга кўнайин,\nНа тил билайин,\nКўздан уйқу қочди,\nдилдан ҳаловат -\nУч кунда соғинсам нима қилайин?\nЧала қолар бўлди ҳамма саёҳат.\nАслида ўқувчининг бир зумгина оромини ўғирлаган ана шундай қуйма, табиатан туғма мисралар ҳаммага бирдек ёд бўлиб кетган, улар бир умрга инсон хотираси - қалб дафтарига муҳрланганча қолади.\nдастлабки шеърлари 1976 йилда "Ўзбекистон адабиёти ва санъати" газетасида эълон қилинди. Шундан кейин "Таниш тераклар" (1985), "Булбулга бир гапим бор" (1987), "Илтижо" (1988), "Уйқудаги қиз" (1989), "Ҳалима энам аллалари" сингари ўнлаб шеърий тўпламлари шеър ихлосмандларига тақдим этилди. Унинг "Сайланма"си (2001, 2002, 2003, 2004) эса ҳар бир адабиёт ихлосмандининг маънавий хазинасига айланиб улгургани ҳам рост.\nАксарият ижодкорлар сингари Муҳаммад Юсуф ҳам ўз юртини жўшқинлик билан мадҳ этаркан, жайдари, оддий фалсафий қарашлар ила бисотини бойитади, ундаги содда ва самимий туйғуларни қувноқлик, гоҳида маҳзунлик, таъсирчанлик пардасига созлайди, шу йўл билан ўз юртига бўлган фарзандлик меҳр-муҳаббатини, чексиз садоқатини, унга бўлган эътиқоди, она Ватан ва унинг қўйнида кечган бахтли лаҳзаларини ранго-ранг тасвирда, равон тилда шеърларига кўчиради. Ана шундай халқона, жозибали шеърларининг аксарияти сиёҳи қуримасдан юртимиз байрамларида халқнинг жипслигини оширувчи, уни якдилликка чорловчи ватан қўшиғига айланарди. Бунга "Халқ бўл, элим" шеъри мисол бўла олади. Айнан мана шу шеъри уни элга янада танитди, овоза қилди, десак муболаға бўлмайди.\nЎзбекистон халқ шоири Эркин Воҳидов Муҳаммад Юсуф ижоди ҳақида шундай деган эди: "Бу озғингина, истараси иссиқ, қорачагина йигитча бир кўришдаёқ мени ўзига тортган эди. Шу ўринда бир нарсани таъкидламоқчиманки, инсон умрининг охиригача илм ўрганади, ҳаёт дарсини ўрганади. Аммо шеър ёзиш илми шундай илмки, уни ўрганиб бўлмайди. У туғма бўлиши керак. Муҳаммад ҳам туғма истеъдод соҳиби эди. У бу истеъдодни ривожлантирди, ўзига талабчан бўлди".\nШоир шеъриятини кузатадиган бўлсак, уларда инсонпарварлик, одамийлик фазилатлари бор бўй-басти билан намоён бўлади. Қайси мавзуга оид бўлмасин шеърларида халқона оҳанг устун, табиат манзараларига уйғун. Унинг шеърларидаги дардчил ҳаёт қўшиқларига айланган ҳар мисра дилга яқин. Табиатнинг эрка гулига атаб битилган шеъридаги маҳзун туйғулар тасвири, кўнгил сурати сизу бизга қадрли бўлган баҳорий манзарани беихтиёр киши кўз ўнгида жонлантиради.\nУларга қўл қоқ,\nЗамондош адабиётшунослардан бири Собир Мирвалиев тўғри таъкидлаганидек, у ростгўй шоир, ҳалол ва покиза қалб эгаси эди. Шунинг учун ҳам унинг шеърияти бутун маънавиятга тўла. У Ватан ҳақида куйлайдими, муҳаббат ҳақида қўшиқ тўқийдими ёки тарихимиз, тақдиримиз ҳақида куйлайдими, ҳамиша ҳаётга, ҳақиқатга ҳамнафаслик туйғуси сезилиб турарди. Унинг шеърлари оддий, равон, соддалиги билан халқ оғзаки ижодига ҳамоҳангдир.\nОддийгина тўрт мисрали "Дунё" шеърида ижодкор ўз "мен"ини кўрсата олган, ҳаётининг бир парчасини унда жонлантирган, бутун олам мазмун-моҳиятини унга сиғдира олган.\nМенинг кўшким кўкда -\nунга етмайди қўл,\nМенинг кўрким кўнгил,\nунга элтгай бир йўл,\nТирикман мен, кел истасанг\nмуридим бўл -\nСен исломдан иймон\nдарсин ўрган, дунё!..\nНозиктаъб шоир ўзига бино қўйган дунё билан шундай сўзлашади. Ўткинчи бу серҳашам ва алғов-далғовли дунёнинг ишларидан осонгина кўз юмиб, ундан қўл силтаб, бобомерос зиё йўлидан мағрур бошин олиб кетади, уни иймон ва ҳидоят сари етаклашга ундайди. Ҳа, унинг учун бу олам бегона, ўзига зеб берган дунёдан холи бўлган шоир кўнгил ошёни сарҳад билмайди, кўз илғамас, қўл етмас...\nМуҳаммад Юсуф чиндан ҳам ижод оламида ўхшаши йўқ, тенгсиз, ўз овозига эга ҳассос шоир сифатида халқининг юрагидан жой олди. Ўзбекистон халқ шоири Абдулла Орипов айтганидек, у осмонқалб ижодкор эди.\nУнинг ҳар бир шеърида инсон руҳий кечинмалари образли сўз воситасида ёрқин, бир пайтнинг ўзида жўшқин кайфиятда тараннум этилади. Ижодкор шеърларида ўзбекона характерни содда, тушунарли ва чиройли тарзда моҳирлик билан ифодалайди. Ўзининг ўзбек эканлигидан, шу юрт фарзанди бўлганидан кўкси ғурурга тўлади. Бу ҳақда "Ўзбекман" шеърида у шундай дейди;\nЗиё оққан мен юрган йўл-йўлакка,\nДарҳақиқат, юрт ардоғидаги эрка ва танти шоирдан асл ўзбекона шеърият қолди, десак арзийди. Унинг қолип билмас шеърларида, ўлмас меросида ўзбекона қадриятга мос жўмард, тантилик, соф ва самимиятга йўғрилган донишмандлик, халқимизга хос букилмас ирода, кенгфеъллик ва сўнмас меҳр-муҳаббат қолди. Зеро, шоирнинг ўзи айтганидек,\nЮлдузлар - кўзёши самони.\nКасби тумани 16-мактаб она тили ва адабиёти фани ўқитувчиси\nДилфуза ЖУМАЕВА, журналист


O’zLiDeP Хоразмда пресс-тур ташкил қилди | O'zLiDeP\nO’zLiDeP Хоразмда пресс-тур ташкил қилди\nХоразм вилоятида ташкил қилинган пресс-турда O`zLiDeP Сиёсий Кенгаши Ижроия қўмитаси вакиллари, партия вилоят Кенгаши ходимлари, маҳаллий кенгаш депутатлари, ҳамкор ташкилотлар ва ОАВ вакиллари иштирок этди.\nТикувчилик маҳсулотлари ишлаб чиқаришга йўналтирилган корхонада бугунги кунда 100 нафардан ортиқ хотин-қизлар бандлиги таъминланган. Корхонада бугунги кунда ойига 15 минг дона чойшаб тўплам жилдлари ҳамда 300 мингдан ортиқ ошхона сочиқлари ишлаб чиқарилиб, маҳсулотларнинг 80% идан ортиғи чет эл давлатларига экспорт қилинади.\n“Чет эллик ҳамкорларимиз асосан Россия, Украина, Молдавия давлатлари ҳисобланади. Жорий йил бошидан бугунги кунга қадар 3,5 млрд. сўмлик маҳсулот ишлаб чиқарган бўлсак, шундан, 3,0 млрд. сўмлик маҳсулотларимизни чет эл давлатларига экспорт қилдик. Қолган қисмини ички бозорларга топширдик. Давлатимиз томонидан биз тадбиркорларга берилаётган эътибор ва имкониятлардан оқилона фойдаланган ҳолда эндиликда фаолиятимизни янада кенгайтириб, 2021 йилда иш ўринларимизни янада кўпайтириш, 100 нафардан ортиқ аёлларни иш билан таъминлашни мақсад килганмиз. Бунда асосан “Аёллар” ва “Ёшлар” дафтарига киритилган ишсиз хотин-қизлар ва ёшларимизни ишга қабул қилишга эътибор қаратишни режалаштирганмиз”, - дейди корхона раҳбари Светлана Машарипова.\nТаъкидлаш жоизки, макзур корхона раҳбари ўз натижалари билан “Ишбилармон аёл-2020” Республика кўрик танловида фаҳрли 1-ўринни қўлга киритган. Шу муносабат билан партия вакиллари корхона раҳбари ва ишчиларни яна бир бор қутлаб, келгусидаги ишларига омад тилади. Шунингдек, корхонада партиянинг қуйи бўғини ташкил этилиб, янги ишга қабул қилинган 15 нафар аёллар партия сафига қабул қилинди ва уларга аъзолик гувоҳномалари, эсдалик совғалари топширилди.\nЎтказилган суҳбатлар жараёнида корхона фаолиятини янада ривожлантиришнинг истиқболли режалари ва фаолиятга тўсқинлик қилаётган муаммо ҳамда камчиликлар ҳам атрофлича муҳокама қилинди. Тадбиркорнинг мавжуд муаммоларига кўмак беришни маҳаллий кенгаш депуталари ўз назоратига олди.\nТадбир иштирокчиларининг навбатдаги манзили ҳорижий сайёҳларни жалб қилишдаги салоҳияти билан маълум ва машҳур бўлган Урганч туманидаги “Улли ҳовли” мажмуаси бўлди. Мажмуада ташкил этилган тадбир иштирокчиларда катта қизиқиш ўйғотди.\nХоразмнинг қадимий мажмуаси – “Улли ҳовли” 1120 йили бунёд этилган. Қалъанинг лой ҳамда ғиштдан иборат деворлари иссиқ кунда салқинликни сақлаб туришга хизмат қилади. Мажмуада мавжуд фотогалерея Хива хонлиги ҳудудларида яшаган дастлабки туркманларнинг ҳаёт тарзи ва тасаввурини ифодалайди. Фотосуратлар туркманлар ҳаётининг муайян қисмларини акс эттиради, туркман аёллари ва эркакларининг характерли қиёфасини намойиш этади.\nМажмуада қадимий ўтовлар, ҳовлилар, туркман маданияти намуналари, турли асори-атиқалар, уларни ўраб турган қўрғон ҳозирга қадар сақланиб қолган. Мажмуага ташриф буюрган сайёҳ гўё ўзбек-туркман халқларининг ўзаро дўстона муҳити акс этган даврга тушиб қолгандек ҳис қилади ўзини.\n“Улли ҳовли” директори, партиямизнинг кўп йиллик фахрий фаоли Давлатназар ака Ражабов иштирокчиларга саёҳат давомида унинг ҳар бир тарихий нуқталари ҳақида сўзлаб берди. 2018 йилда Ўзбекистон Республикаси ва Туркманистон Республикаси Президентларининг айнан шу ҳовлига қилган ташрифи, икки мамлакат дўстлигининг рамзи сифатида фаолият олиб бораётгани тўғрисида гапирди.\nМажмуада ўтказилган учрашув давомида “Туркманлар” маҳалласида яшовчи эҳтиёжманд оилаларга O'zLiDeP партияси ташкил топганлигининг 17 йиллигига бағишлаб ўтказилаётган “O'zLiDeP 17 ёшда: 17 минг оилага саховат ва кўмак” лойиҳаси доирасида озиқ-овқат маҳсулотлари топширилди.\nO’zLiDeP Хоразм вилоят


Отсиз ибн Қутбиддин Муҳаммад ибн Ануштегин\nАнуштегинийлар сулоласидан бўлган Хоразм ҳукмдори. Отаси вафотидан сўнг тахтга ўтирган, салжуқийлар султони Санжарнинг вассали бўлган. Лекин у Хоразмни мустақил давлатга айлантиришга интилган. Отсиз Санжарнинг рухсатисиз аввало Жанд ва Манғишлоқни эгаллаб ва Туркистоннинг ичкари туманларига юриш қилиш билан ўз ҳокимиятини мустаҳкамлаб олган. Шундан сўнг у ўзини мустақил деб эълон қилган, Бироқ 1138-йил Ҳазорасп яқинида Санжар қўшини томонидан мағлубиятга учраб, мамлакатдан қувғин қилинган. Санжар ўзининг жияни Сулаймон бин Муҳаммадни хоразмшоҳ этиб тайинлаган, лекин келаси йили Отсизни Хоразм аҳолиси чақириб олган, шаҳзода эса қувиб юборилган. 1141-йил майда Отсиз Санжарга тобелик изҳор этиб, умрбод унга садоқат билан хизмат қилишга қасам ичган, лекин бир неча ойдан сўнг Санжар қорахитойлардан енгилгач (1141-йил 9-сентабр), қасамини бузган. Отсиз ўша йили кузида кучли қўшин билан Хуросонга юриб Марвни эгаллаб олган; келаси йил баҳорида Нишопурни тобе этган, бироқ Санжар томонидан дарҳол қувиб юборилган.\n1143-44-йилларда Санжар яна Хоразмга юриш қилган, Отсиз кучи озлиги туфайли унга тобелик изҳор қилган. Шундан сўнг бир оз вақт ўтгач, Отсиз 3-марта исён кўтарган ва Санжарнинг элчисини (шоир Адиб Собир) Амударёга ташлаб юборишни амр қилган.\n1147-йил ноябрда Санжар 3-марта Хоразмга юриш уюштирган, 2 ойлик қамалдан сўнг Ҳазорасп шаҳрини олган ва Гурганжга яқинлашган, 1148-йил июнда султон билан шахсан учрашув чоғида гарчанд ўзини такаббурона, гердайган ҳолда тутган бўлса-да, Отсиз султонга тобелик билдиргач, ўз лавозимида қолдирилган. 1153-йил Санжар ўғузлар қўлига асир тушиб қолган. Отсиз бу сафар султоннинг содиқ хизматкори ва ҳимоячиси сифатида яна Хуросонга юриш қилишга шайланган ва ўзига Амул шаҳрини беришни талаб қилган, бироқ рад жавобини олган. 1156-йил у Нисога келиб асирликдан қочган Санжарга ўз садоқатини билдирган, лекин шу йилнинг 30-июлида Ҳабушон (ҳозирги Кучан)да 59 ёшида вафот этган.\nОтсиз Каспий денгизи соҳилларидан то Сирдарёнинг ўрта оқимига қадар бўлган ерларда, кейинчалик буюк давлат сифатида шуҳрат топган Хоразмшоҳлар давлатининг пойдеворини барпо этган эди.


Бош сахифа > Янгиликлар > Спортсевар ёшлар замонавий иншоотда машғулотлар ўтказмоқда\nСпортсевар ёшлар замонавий иншоотда машғулотлар ўтказмоқда\nСпорт — саломатлик гарови. Спорт машғулотларига мунтазам қатнаган бола жисмонан кучли, маънан етук бўлиб вояга етади. Шуни инобатга олган ҳолда мамлакатимизда ёшлар ўртасида оммавий спортни ривожлантиришга катта эътибор қаратилмоқда.\nХусусан, спортга ихтисослашган мактаблар, спорт заллари бунёд этилиб, фойдаланишга топширилди. Уларда минг-минглаб ёшларимиз ўзлари севган спорт турлари бўйича машғулотларда иштирок этмоқда. 2016 йил сентябрь ойида марказдан олисда бўлса ҳам туманимиз марказида Болалар ва ўсмирлар спорт мактаби қурилиб фойдаланишга топширилгани бутун томдилик спортсевар ёшлар, ота-оналарни қувонтириб юборди.\nАйни пайтда мазкур мактабда 472 нафар ўқувчи спорт сирларини мукаммал ўрганмоқда. Уларнинг 191 нафари қиз болалар эканлиги эса туманда спорт оммалашаётганидан дарак.\nУларнинг машғулотларда яхши тайёргарлик кўриб, вилоят ва республикамизда ўтказилаётган спорт мусобақаларида совринли ўринларни олиб ёруғ юз билан қайтишмоқда. "Умид ниҳоллари" спорт мусобақаларининг вилоят босқичида 54 нафар ўқувчиларимиз миллий кураш, волейбол, белбоғли кураш, бокс, стол тенниси, якка кураш (турон) турлари бўйича иштирок этиб, уларнинг 12 нафари 2-3 ўринларни қўлга киритишди.\nБундан ташқари, 19-20 май кунлари Навоий шаҳрида бўлиб ўтган спортнинг миллий кураш тури бўйича Республика биринчилигининг саралаш босқичида Карлиғаш Асилбекова 2-ўрин, Балауса Амирхонова 3-ўринни эгаллагани бутун туман аҳлини қувонтирди. Бунда Абдухолиқ Ҳусанов, Шаҳбоз Комилов ва бошқа мураббийларнинг ҳам катта хизматлари бор. Келгусида ҳам республика ва халқаро мусобақаларида муваффақиятли иштирок этиб, томдиликлар ишончини оқлаймиз.\nТомди туманидаги Болалар ва ўсмирлар\nКўрилганлар сони: 3416


Гулнора ва МХХ жангги: Томоша нима билан тугайди? « Ўзбекистон Халқ Ҳаракати\n20 February 2014 - 17:02\nЎтган кузда Ўзбекистон Миллий хавфсизлик хизмати президентнинг тўнғичи Гулнора Каримовага қарашли экани тахмин этиладиган бизнес гуруҳлари¸ теле ва радиостанцияларни ëпиб¸ унинг сиëсий ва жисмоний имконларини кескин камайтиришга бошлади. Бу ҳаракатга жавобан Гулнора Каримова МХХ раиси Рустам Иноятов ва унинг гуруҳига қарши Twitter ижтимоий тармоғи орқали даҳанаки жанг бошлади. 2 январь куни отаси билан учрашгани ҳақида хабар тарқатган Каримова¸ ўтган ҳафталар ичи ëзишмаларини кескин камайтирган ва ўзининг янги ижодий лойиҳалар устида ишлаëтгани ҳақида билдирган эди.\nКаримованинг Twitter жанги ҳовурдан тушиб¸ томонлар ўртасида ўзига хос сулҳ тузилганига оид тахминлар кучайган бир пайтда¸ 17 февраль куни Ўзбекистон Бош прокуратураси сайтида Гулноранинг энг яқин шерикларига нисбатан жиноят иши очилгани хабари пайдо бўлди.\n19 февраль куни бу хабарга қўшимча¸ тергов идораларига мажбурий равишда олиб келингани айтилган 10 нафар шахснинг Ўзбекистон қонунларида кўзда тутилган энг оғир иқтисодий жиноятларда айбланаëтгани ҳақида навбатдаги прокуратура баëноти пайдо бўлди.\nБуларга қўшимча¸ Twitterда Гулнора Каримовага қарашли экани тахмин этилаëтган Яккасарой тумани¸ Миробод кўчаси¸ 9а уйнинг 7-қаватида жойлашган 11-хонадонига махсус гуруҳ балкондан тушиб¸ рейд ўтказгани ва Каримованинг рейд пайтида айни шу манзилда бўлгани ҳақида хабар пайдо бўлди.\nБу рейд¸ Twitterга Гулнора ëки унинг ëнидагилар томонидан ташланган ҳужжат нусхасига кўра¸ Тошкент шаҳар прокурорининг коррупция ва иқтисодий жиноятлар бўйича ўринбосари Мирағлам Мирзаев санкцияси томонидан амалга оширилган.\nАйнан Гулнора Каримова Twitter ëзишмаларида бир неча бор кескин фош этилган Мирзаев эса Гулнора ўзининг 1-рақамли душмани деб эълон қилган МХХ раиси Рустам Иноятовнинг катта опасига қайин ини бўлади ва мустақил нашрларга кўра¸ расмий лавозимига қарамай¸ республика прокуратурасидаги белгиловчи шахслардан биридир.\nБош прокуратурада Гулнора Каримованинг энг яқин бизнес шерикларига нисбатан айнан Швейцария ва бошқа қатор Европа давлатлари прокурорлари қўйган айбларнинг қўйилиб¸ терговга тортилиши¸ жамоатчилик орасида Гулнора Каримова МХХ билан жангда ютқизди¸ деган тахминларни кучайтириб юборди.\nОзодлик сўнгги воқеалар фонида бу жангни яқиндан кузатиб келаëтган журналист ва мухолифат етакчиларига юзага келган жорий вазиятга муносабат билдиришни сўраб мурожаат қилди.\n“Гулнорани сиëсий майдондан жисмонан йўқ қилишмоқда”\nМуҳаммад Солиҳ¸ Ўзбекистон халқ ҳаракати раиси:\n– Бизга Усмон Ҳақназаров деган аноним шахс томонидан юборилган дастлабки фаразда¸ бу ўйинлар Гулнора Каримованинг Швейцария банкларида музлатилган пулларини қайтариб олиш мақсадида қилинаëтган ўйин¸ деб тасвирланган эди. Дастлабки босқичда¸ бу бизга ҳам асосли ва мантиқлидек кўринган эди. Зотан¸ ўзи президентликка даъво қилган президент қизига кимнингдир қўл кўтаришига ақл бовар қилмас эди. Кейинги воқеалар ривожи¸ Гулнора Каримова ва Рустам Иноятов ўртасида гўë жиддий жанг бошлангани ҳақидаги ишончни кучайтириб юборди. Зотан¸ Гулнора ва Иноятов “жанг”и бутун дунëга ошкор қилинди ва сиртдан қараганда¸ сиëсий элитага зиëн еткизди.\nАммо бугунги жараëнларга қараб дастлабки фараз тўғри деган хулосага келиш мумкин. Бу ўйиндан мақсад ҳамон айни – Гулноранинг пулларини қутқаришдек бўлиб кўринмоқда. Гап фақат Швейцариядаги бир миллиарга яқин пул ҳақида эмас¸ қатор бошқа давлатларда ҳам музлатилган миллиардлаб доллар ҳақида бормоқда ва бу ўйинни бошлаганлар уни мантиқий якунига еткизишга қарор қилгандек кўринади. Бунинг учун Гулноранинг энг яқинлари¸ унинг эри ва бошқаларни қурбон қилишга қарор берилган кўринади.\nПрокуратуранинг бугунги терговидан “биз ҳам пул ювиш¸ коррупцияга алоқадор бу шахсларни жавобгарликка тортдик¸ уларга тегишли жазо қўлладик. Лекин бу пуллар бизники ва марҳамат қилиб уларни қайтаринг” деган мужда келиб чиқмоқда.\nГулнора Иноятов билан жанггда мағлуб бўлди¸ МХХ Ўзбекистонда давлат тўнтариши¸ путч бошлади деган тахминларда ҳам гўë жон бордек. Аммо бизга келаëтган маълумотларга ишонилса¸ Иноятов ташқаридан кўринаëтган каби қудратли эмас. Унинг соғлиғи анча оғирлашган¸ ишга ҳам ҳафта ëки икки ҳафтада бир келади. Қаттиқ касал бўлган Иноятовнинг Гулнорага қарши жанг жабҳаси марказида ўтириб олиб¸ бу жангга қўмондонлик қилаëтгани¸ ҳақиқатдан узоқ.\nБиз олаëтган хабарларга ишонилса¸ от устида қолаëтган ва бу ўйинни назорат қилаëтган шахс¸ ҳамон Каримовнинг ўзидир. Албатта¸ унинг ëши ўтиб¸ соғлиғи заифлашгани бор гап – от устида ўтирган шахс аввалги Каримов эмас. Аммо от устида ҳамон Каримов ўтирибди ва бундай вазиятда Гулноранинг қурбонликка келтирилиши ҳақидаги тахминлар¸ узоқ бир эҳтимол¸ холос.\nГулноранинг истиқболи тугади\nНигора Ҳидоятова¸ “Озод деҳқонлар”партияси бош котиби:\n– Бу сиëсий системанинг ўта чуқур инқирози. Ўзбекистонни битта оила бошқараëтгани боис¸ бу инқироз биринчи оила ичидаги инқироз мисолида намоëн бўлмоқда. Бу инқироз ҳокимият алмашинуви билан тугайди ва ҳозирги воқеалар шу жараëн ифодасидир.\nГулнорага келсак¸ унинг устидан ҳукм чиқариб бўлинди ва у ортиқ сиëсий майдондаги куч ëки сиëсий жараëнларга таъсир қилиш имконига эга шахс бўлмай қолди. Балки МХХ ва Гулнора жангги томонларнинг махфий келишуви билан якунланар. Зотан¸ Гулнорада шарт қўйиш¸ воқеаларнинг кейинги ривожига таъсир қилиш қудрати қолмади. Уни ташқарига чиқариб юборишларига ишонмайман. Мабодо келиша олмасалар¸ воқеаларнинг ғайриоддий тарзда ривожланиб¸ Гулноранинг ҳам қамоққа олинишини эҳтимолдан соқит қилмайман.\nЎзбекистон прокуратураси Европа прокурорларига жавоб қайтарди\nШоҳида Тўлаганова¸ ўзбекистонлик мустақил журналист:\n– Диққат қилинг¸ Ўзбекистон прокуратураси жиноят иши очган Рустам Мадумаров¸ Гаяне Авакян ва Екатерина Клюевалар айнан Швеция¸ Швейцария ва Франция прокурорлари тергов очган айни шахслардир. Улар Европада ҳам коррупция¸ ноқонуний тизимлар орқали катта миқдордаги пулларни ювиш амалиëтларида гумонланмоқда. Мадумаров¸ Авакян ва Клюевалар оффшор ҳудудда рўйхатга олинган ўнлаб ширкат эгаларидир. Бу ширкатларнинг бирортасида Гулноранинг номи расман қайд этилмаган ва Ўзбекистон прокуратураси ҳам бу ишларнинг Гулнорага бевосита алоқадорлиги ҳақида лом-мим демади.\nШунинг учун мен Ўзбекистон прокуратурасининг Гулнорага яқин шахсларни қамоққа олиб¸ жиноий иш очиши Швейцария банкларида музлатилган юзлаб миллион пулни қайтариб олиш истаги билан боғлиқ деб ўйлайман. Агар бу ҳаракатларнинг асосий нишони Гулнора бўладиган бўлса¸ нега уни қамоққа олишмади¸ нега унга қарши жиноий иш очилмади?\nЭнди ҳамма гуноҳ Гулноранинг ëнидагиларга қўйилади¸ улар ўғри-жиноятчига чиқарилади¸ лекин Гулноранинг бурни ҳам қонамайди. Бу одамларнинг¸ аслида Швейцария ëки бошқа давлат банкларидаги миллионларгаям¸ қимматбаҳо қаср ва уйларга ҳам ҳеч қандай алоқаси йўқ. Гулноранинг пуллари ва кўчмас мулклари унинг сантехнигидан то хизматкоригача бўлган бегуноҳ одамлар номига расмийлаширилган ва энди таëқ шуларнинг бошида синади. Гулноранинг отаси ҳокимиятда турар экан¸ унга ҳеч нарса бўлмайди.\nАйрим журналистлар Ўзбекистонда МХХ ҳокимият тўнтариши бошлади¸ деган тахминларни тарқатмоқда. Аммо ҳозирча мен Иноятов¸ МХХ Каримов ва унинг оиласига қарши жазо кампаниясини бошлагани¸ путч бошланганига оид иддаоларга қўшилмайман. Бунақа аломатларни¸ ҳозирча¸ кўрмаяпман.\nЎзбекистон МХХ монолит тизим эмас¸ унинг ичида турли гуруҳлар бор ва бу гуруҳларнинг ўзаро курашаëтганини инкор этиб бўлмайди. Аммо ҳозирча Каримов ҳокимиятни йўқотиб¸ тизгин Иноятов гуруҳига ўтди¸ дейишга асос бўлувчи аниқ ахборот йўқ.\nЛекин айни пайтда¸ Ўзбекистон эртаси ҳақида тайинли прогноз қилиб бўлмайдиган бир босқичга кирдик. Бугун биз эртага Каримов жойида бўладими-йўқми¸ деган саволга тайинли жавоб бера олмай қолдик.\nҲаммаси ҳолливудча “Happy end” билан тугайди\nСергей Ежков, Uzmetronom интернет газетаси бош муҳаррири:\n– Бу воқеалар президент Каримовнинг қонун олдида ҳамма баробар деган принципга содиқлигини кўрсатмоқда. Бу борада¸ биринчи навбатда ўзининг оиласи бошқаларга ўрнак бўлиши лозим. Сўнгги воқеаларда президентнинг қизи ҳақида сўз бораëтгани йўқ. Ҳамма гап унинг номини¸ унга яқинлигини суистеъмол қилган Гулноранинг атрофидагилар ҳақида бормоқда. Тўнғич қизнинг ëнидагилар ҳам қолган ўзбекистонликлар яшаëтган қонунларга мувофиқ яшашлари лозим. Энг муҳим жиҳат шунда.\nМен бу ишлар президент командаси билан бўлаëтгани ҳақида гапирмаяпман. Бор гап¸ қонун устиворлигини таъминлаш устида кетмоқда.\nАгар бу жараëнлардан ташқарида қолаëтган бошқа шахслар бўлса¸ уларга ҳам навбат келади. Бу тозалашда уларга ҳам навбат келади¸ ҳозирга тегилмаëтганлар кўп хурсанд бўлишмасин. Тегирмон навбати билан¸ ҳамманинг гали келади…


TIB.UZ / УМУРТҚАДАГИ МУАММОЛАР – ДАРДЛАРНИНГ ДАРАКЧИСИ - TIB.UZ\nУМУРТҚАДАГИ МУАММОЛАР – ДАРДЛАРНИНГ ДАРАКЧИСИ\nTIB.UZ Кун мавзуси УМУРТҚАДАГИ МУАММОЛАР – ДАРДЛАРНИНГ ДАРАКЧИСИ\nУмуртқа билан боғлиқ муаммолар қад-қоматнинг бузилишига олиб келади. Бу эса жуда хунук. Бироқ энг муҳими – оғриқ сабабининг ички аъзоларга тарқалиши.\nУмуртқа устуни деформацияга учраганда нерв импульсининг тегишли аъзога боришини ишдан чиқаради. Натижада унинг ишига ҳам салбий таъсир кўрсатмасдан қолмайди. Негаки, ички аъзоларни муайян ҳолатда тутиб турувчи боғловчи аппарат умуртқага боғланган бўлади. Агар у ҳолатини ўзгартирса, аъзоларнинг жойидан силжиши юз беради ва улар ҳам яхши ишламай қўяди.\nУмуртқанинг бўйин соҳаси – кўпинча бош оғриғи, хотиранинг сусайиши, кўриш, эшитиш қобилиятининг бузилиши ва бошқа нохушликларга сабаб бўлади.\nКўкрак соҳаси остеохондрозида юрак ва қорин оғриши мумкин. У ошқозон, ўт пуфаги ва қорин бўшлиғининг бошқа аъзоларидаги касалликларга ўхшаб кетади.\nАгар бел соҳаси шикастланса, сийдик ажралиши ва жинсий аъзолар фаолияти бузилиши мумкин.\nКўпгина касалликларда белда иккиламчи оғриқлар кузатилади. Оғриқ ҳисси орқа мияда нервлар орқали ўтиб, бошда пайдо бўлади. Натижада умуртқанинг мазкур соҳасининг ўраб турувчи мушаклар рефлекторли зўриқади. Муаммоли ҳудудда ҳаракат чекланади, қон айланиши ёмонлашади, шиш пайдо бўлиши мумкин. Секин-аста умуртқанинг ўзида ҳам ўзгаришлар бошланади. Оғриққа сабаб бўлган аъзо эса ўзини янада ёмон ҳис қила бошлайди.